הוועדה המיוחדת לעניין הצעות חוק מסוימות שהועברו לדיון בה, כנסת 20, פרוטוקול מספר 176, 2018-06-18 12:30

רחל עזריה: צהריים טובים.

רחל עזריה: אני שמחה לפתוח את הדיון בנושא יישום חוק הפיקוח על שירותים פיננסיים (שירותים פיננסיים מוסדרים), התשע"ו-2016.

רחל עזריה: הנושא הוא נושא אכיפה, זה המשך ישיבה מחודש שעבר.

רחל עזריה: חשוב לי לומר משהו לפני שאנחנו פותחים את הדיון, וגם אני יודעת שנעשתה הרבה עבודה ויש הרבה דברים להציג.

רחל עזריה: פנו אליי מחברות הנש"מים, או יותר נכון מאיגוד נותני שירותים לפיננסים מוסדרים והם בעצם דיברו על השיח הפוגעני כלפי שירותי נותני מטבע, או נותני שירותים בנכס פיננסי וחשוב לי מאוד מאוד לומר, נותני שירותי מטבע ונותני שירותים בנכס פיננסי מאוד מאוד חשובים לכלכלה הישראלית ומאוד חשובים לנו ולכן אנחנו מחוקקים את כל החוקים שיאפשרו להם לפעול כמו שצריך ולכן אנחנו עובדים מול הבנקים, אנחנו לא מוותרים עד שהבנקים ייתנו את כל המענים הנדרשים.

רחל עזריה: אחד הדברים שעלו לאורך הדרך זה שהבנו שאחת הסיבות שהבנקים מאוד מכבידים זה בעצם הם אומרים שיש נותני שירותים בנכס פיננסי או נותני שירותי מטבע שלא פועלים כמו שצריך ולכן הם מכתימים את כולם.

רחל עזריה: אנחנו מבינים שאחד המהלכים המאוד מאוד חשובים כדי לאפשר לנותני שירותי מטבע ונותני שירותים בנכס פיננסי להצליח לעשות את העבודה זה לעשות את הניקיון הזה, שעל זה אנחנו עובדים כעת.

רחל עזריה: אז הדיונים האלה, תנוח דעתכם, הם בסופו של דבר יקדמו את נותני השירותים בנכס פיננסי ויקדמו את התחרות שהיא מאוד מאוד חשובה לנו.

רחל עזריה: אנחנו מבינים שכנראה זה קצת פחות נעים, אבל אנחנו נדרשים לעשות את המהלך הזה שבסופו של דבר ייטב.

רחל עזריה: אפשר לחשוב על זה כמו איזה חיסון שצריך לתת.

רחל עזריה: בדיון הקודם אנחנו ביקשנו הרבה מאוד מידע, גם משוק ההון, גם מהמשטרה וגם מהפרקליטות.

רחל עזריה: מי מעוניין או מעוניינת להתחיל?

רחל עזריה: נתחיל מהמשטרה.

רחל עזריה: המשטרה, הייתם אמורים לתת תשובות לגבי - - - כן, בבקשה.

ירון שטרן: אנחנו העברנו תשובה מסודרת בכתב, אני מקווה שהיא הגיעה אליכם כבר לידי הוועדה, לפנייה של מתן שחק.

ירון שטרן: האם קיבלתם את המענה שלנו?

רחל עזריה: אני לא ראיתי.

אריאלה מלכה: אלינו לוועדה?

ירון שטרן: אני מניח שזה היה אמור להגיע אליכם לוועדה.

ירון שטרן: כל התשובות שלנו מרוכזות שם בצורה מסודרת.

ירון שטרן: יש לי פה, אפשר לצלם את זה.

רחל עזריה: אז בוא תציג.

ירון שטרן: השאלה הראשונה שנשאלנו היא אלו קשרים קיימים או עלולים להתקיים בין נותני שירותי מטבע לבין ארגוני פשע או פעילות פשע.

ירון שטרן: המענה שלנו הוא מפורט, אבל כמובן הפעילות יכולה להיות בשלל אפיקים עברייניים, החל מהלבנת הון, לרבות שוק אפור, הימורים, סחר בסמים והונאה.

ירון שטרן: בהקשר הזה גם ציינו שיש מקום שנותני שירותי מטבע משמשים שם כאפיק להעברת כספים מהארץ לחו"ל בצורות כאלה ואחרות וככה הם גורמים להעלמת הכספים.

רחל עזריה: כנראה שלא קיבלנו.

רחל עזריה: אני גם לא קיבלתי וגם לא מנהלת הוועדה.

ירון שטרן: אפשר יהיה לצלם את זה.

רחל עזריה: בסדר, אז אנחנו נעשה את זה.

רחל עזריה: ניתן בינתיים לרשות שוק ההון לדבר, תצלם את החומרים ונמשיך משם.

רחל עזריה: תודה.

יצחק מלכה: אני יצחק מלכה, מרשות שוק ההון, אני מנהל את מחלקת הביקורת על נותני שירותי מטבע.

יצחק מלכה: אני חייב לעשות פרומו, קיבלנו איזה שהוא מסמך, לא כתוב מי שואל את השאלות, יש פה המון שאלות שהן לא נכונות בצורת שאילת השאלות.

רחל עזריה: היה נציג שלכם בדיון הקודם?

יצחק מלכה: היה נציג.

רחל עזריה: אז השאלות היו - - -

יצחק מלכה: בואו נעשה ככה, העברנו איזה שהיא התייחסות ל - - -

רחל עזריה: רק שנייה, תן לי רגע.

רחל עזריה: מי שביקשה את הדיון זו חברת הכנסת חנין זועבי והיא הכינה רשימת שאלות מאוד מאוד ארוכה והעברנו אותה.

יצחק מלכה: אז אני אתייחס לשאלות, אם אתם רוצים, אחת לאחת בצורה מסודרת?

רחל עזריה: כן, נשמח.

יצחק מלכה: אוקיי.

יצחק מלכה: נשאלה שאלה כזו, כמה מפקחים יש וכמה מהם פועלים בחברה הערבית.

יצחק מלכה: התשובה היא כזו, יש שלושה מפקחים, כולל מנהל מחלקת ביקורת ושלושה סטודנטים שמבצעים ביקורת בכלל הארץ, כולל במגזר הערבי.

יצחק מלכה: אין לנו פקחים ספציפיים למגזר הערבי.

יצחק מלכה: לגבי כמה תיקים מקבל כל מפקח, היחידה שלנו עורכת כ-25 ביקורות במהלך שנה, ביקורות עומק, זה לא פר מפקח, זה 25 ביקורות לפי מה שנקרא ניהול משאבים.

רחל עזריה: אז לא יהיו יותר מ-25 ביקורות עומק בשנה?

יצחק מלכה: זה הממוצע של ביקורות העומק.

יצחק מלכה: אני לא אומר לא יהיו, אני מדבר אחורה, לא קדימה.

רחל עזריה: לא, אבל אתה אומר, על פי המצב הנתון אתם חותרים ל-25 ביקורות עומק.

יצחק מלכה: אני לא אמרתי את זה.

יצחק מלכה: אני אמרתי שאחורה בדרך כלל, תכנית העבודה של 2015 לצורך העניין כוללת 25 יעדים.

רחל עזריה: אוקיי, אז תכנית העבודה בשנים האחרונות הייתה לפי 25.

יצחק מלכה: פלוס מינוס, תיכף אני אגע בתכנית העבודה.

יצחק מלכה: לגבי כמה זמן/שעות עבודה דרושות לביקורת מעמיקה.

יצחק מלכה: כל ביקורת אורכת בממוצע בין שלושה לחמישה חודשים מיום הביקורת, כמובן שזה בכפוף להיקף הנתונים ותחומי העיסוק.

יצחק מלכה: אם נש"מ לצורך העניין מתעסק רק בניכיון צ'קים או נש"מ שמתעסק גם בניכיון וגם בהמרה וגם בהעברת נכסים לחו"ל, זאת אומרת שהביקורת קצת יותר מעמיקה ויותר מרחיבה, אז יכול להיות שהיא תצא מהבנצ'מארק הממוצע של השלושה עד חמישה חודשים.

יצחק מלכה: השאלה האם עומדים לרשות המפקחים משרדי רואי חשבון.

יצחק מלכה: לרשות המפקחים אכן קיימת התקשרות עם משרדי רואי חשבון חיצוניים בהיקף שנתי של משהו כמו שני מיליון ₪, שזה בעצם כוח עזר שלנו, הם לא מחליפים אותנו, הם סוג של, נקרא לזה מכפיל כוח.

יצחק מלכה: שואלים כמה מפקחים מבצעים ביקורת בפועל, אז מפקח לא מבצע ביקורת לבד, בכל ביקורת משתתף צוות של שלושה אנשים במינימום.

יצחק מלכה: שאלו לגבי שיתוף פעולה עם משטרת ישראל, אז אני אמנה פה את השנים אחורה מבחינת כמות ביקורות וכמות ביקורות שהיו במסגרת צח"מ, שזה צוות חקירה משותף.

יצחק מלכה: ב-2013 היו 25 ביקורות מתוכן 12 ביקורות היו במסגרת צח"מ.

יצחק מלכה: ב-2014 היו 23 ביקורות, מתוכן היו 15 ביקורות צח"מ.

ורד קירו-זילברמן: סליחה, לא שמעתי את המספרים.

יצחק מלכה: אז אני חוזר.

יצחק מלכה: ב-2013 25 ביקורות, מתוכן - - -

רחל עזריה: אתה תוכל לתת לחברי הוועדה את הרשימה?

יצחק מלכה: כן, העברנו את זה גם במייל.

רחל עזריה: יש לי את זה.

רחל עזריה: אין בעיה, אז אנחנו נעביר את זה לחברי הוועדה.

אריאלה מלכה: זה יועלה לאתר הוועדה.

יצחק מלכה: ב-2014 23 מתוכן 15 ביקורות בשיתוף משטרת ישראל, ב-2015 25 ביקורות, מתוכן עשר ביקורות צח"מ, ב-2016 20 - ביקורות, מתוכן 13 ביקורות צח"מ.

אריאלה מלכה: אגב, סליחה, למה החומרים האלה לא יכלו להגיע אלינו?

יצחק מלכה: הם הגיעו אליכם, זה הגיע לנעמי.

אריאלה מלכה: היום או אתמול.

יצחק מלכה: זה הגיע ביום חמישי לנעמי למייל.

רחל עזריה: אז זה צריך להגיע גם לוועדה.

רחל עזריה: בסדר.

יצחק מלכה: נשלח לכם את זה.

רחל עזריה: טוב, בסדר.

יצחק מלכה: ב-2016, אמרתי, 20 ביקורות, מתוכן 13 ביקורות צח"מ, וב-2017 היו עשר ביקורות עומק, מתוכן שלוש ביקורות צח"מ.

יצחק מלכה: עכשיו, שאלו לגבי ביקורות במגזר הערבי.

יצחק מלכה: מ-2013, מתוך 25 ביקורות שתי ביקורות היו במגזר הערבי, אם אתם רוצים להתעניין לאיזה אזורים, אז היה בטייבה ובאזור טירה.

יצחק מלכה: ב-2014 לא היו ביקורות במגזר הערבי, ב-2015 מתוך 25 ביקורות שמונה ביקורות היו במגזר הערבי, בנצרת, במראר, במזרח ירושלים.

יצחק מלכה: ב-2016 מתוך 20 ביקורות שלוש ביקורות היו במגזר הערבי, בנצרת, שפרעם וחיפה.

יצחק מלכה: וב-2017 מתוך עשר ביקורות ביקורת אחת הייתה במגזר הערבי.

רחל עזריה: אז מה, זה רנדומלי מתי יש מתי אין?

יצחק מלכה: זה לא רנדומלי, זה נגזר משיתופי פעולה יחד עם משטרת ישראל ומתכנית עבודה בפיזור גיאוגרפי שנתי.

רחל עזריה: לא, רנדומלי במובן זה שזה לא קשור למגזר, זה קשור ל - - -

עבד חסדייה: זה לא קשור למגזר.

עבד חסדייה: זו עבודה שמבוססת סיכון, אם יש אינדיקציה לאי ציות על ידי הנש"מ אז אנחנו - - -

רחל עזריה: אז אתם תלכו.

יצחק מלכה: שאלו אותנו שאלה כזו, בכמה מהמקרים פועל המפקח על פי חשד קונקרטי ובכמה מקרים על פי תכנית העבודה.

יצחק מלכה: כמו שאמר עבד, תכנית העבודה מושתתת בין השאר על מידע קיים וחשדות קונקרטיים ואנחנו מנהלים גישה מבוססת סיכון, זאת אומרת שתכנית העבודה כוללת גם חשדות וגם נקרא לזה ביצוע ביקורות כלליות.

יצחק מלכה: תדירות ביצוע ביקורת חוזרת אצל גוף מפוקח.

יצחק מלכה: ביקורת חוזרת מבוצעת אצל גוף מפוקח לפי מידע קונקרטי ובהשקה למבצעי ביקורת שהיו בעבר.

יצחק מלכה: גוף שהייתה בעבר ביקורת והממצאים היו חלשים ייתכן מאוד שלא נחזור אליהם.

יצחק מלכה: יש פה שאלה, האם חל שינוי בדיווח אודות לקוחות חשודים החל מחודש יוני 2017.

יצחק מלכה: זאת שאלה שאני לא מצליח להבין את הניסוח שלה ואני לא יודע מי ניסח אותה, בכל מקרה לא חל שינוי בעניין של דיווח לקוחות חשודים.

יצחק מלכה: דיווח סובייקטיבי זה דיווח סובייקטיבי, הצו החדש של נותני שירותי מטבע נכנס לתוקף רק במרץ 2018, זאת אומרת שביוני 16' עוד לא היה לנו שינוי, אז אני לא יודע איך להתייחס לשאלה הזו.

יצחק מלכה: מבחינת שת"פים עם מס הכנסה.

יצחק מלכה: נעשה איזה שהוא פרומו, יחידת נותני שירותי מטבע ישבה ברשות המסים מה-1 במאי 2016 עד ה-31 בדצמבר 2017.

יצחק מלכה: זאת אומרת שבכל מקרה היינו חלק אינטגרלי מרשות המסים.

יצחק מלכה: חלק מהביקורות גם היו ביקורות צח"מ בשיתוף יהלום ובשיתוף משטרת ישראל.

יצחק מלכה: שאלו שאלות לגבי מעורבות של עסקים בתחום שירותים פיננסיים, עם נגיעה לחברות שמירה, למימון נכסים, לעלייה בעבירות אלימות.

יצחק מלכה: לנו אין מידע כזה, צריך לבדוק מול הגורם הרלוונטי.

רחל עזריה: כל מה שאתה מדבר עליו בינתיים זה הליכים פליליים, נכון?

יצחק מלכה: לא, הליכים אזרחיים שלנו, של רשות שוק ההון.

רחל עזריה: בעצם של סנקציות.

יצחק מלכה: נכון.

רחל עזריה: ואיפה יש הליכים פליליים?

יצחק מלכה: הליכים פליליים, יושבת פה משטרת ישראל, היא תדע - - -

רחל עזריה: אז הם ייתנו.

רחל עזריה: אוקיי, הבנתי.

יצחק מלכה: נשאלה שאלה לגבי רמת הציות של הגופים, אז אני יכול להפנות אתכם למידע שקיים גם באתר של הרשות לאיסור הלבנת הון, אני אתמקד בשני נושאים עיקריים, הנושא של דיווחים רגילים ודיווחים בלתי רגילים.

יצחק מלכה: רמת הציות של השוק נמצאת נקרא לזה בעלייה מתמדת, יש לנו גרף ליניארי שהצמיחה בדיווחים היא ריאלית.

יצחק מלכה: אם ב-2013 היו לנו 208,000 דיווחים רגילים של הגופים, ב-2017 אנחנו נמצאים עם 443,000 דיווחים רגילים.

יצחק מלכה: זאת אומרת יש פה כמעט הכפלה של כמות הדיווחים.

רחל עזריה: ומה האחוזים?

רחל עזריה: אתה יודע לומר - - -

יצחק מלכה: ולא הייתה לנו עלייה כזו בכמות הגופים, זאת אומרת שרמת הציות בגופים עלתה - - -

רחל עזריה: אבל אתה יודע מה אחוז הציות ביחס לגופים?

רחל עזריה: יש לך איזה שהיא אינדיקציה?

יצחק מלכה: אין לנו אינדיקציה, אבל אני יכול להגיד כמה גופים מדווחים מתוך כמה גופים שרשומים אצלנו, כמות הגופים שמדווחים זה מעל 80%.

רחל עזריה: אז בעצם אתה צריך להגיע ל-20% האחרים?

יצחק מלכה: לכאורה, או שזה חבר'ה שאין להם מה לדווח, שזה גם יכול להיות.

רחל עזריה: או שיש כאלה שמדווחים ועדיין קורים בהם דברים?

יצחק מלכה: יכול להיות, אבל הנושא היותר חשוב זה רמת הציות בנושא של הדיווחים הבלתי רגילים.

יצחק מלכה: אם ב-2013 עמדנו 435 דיווחים לכלל הגופים, ב-2017 אנחנו עומדים כבר על 23,000 דיווחים, זאת אומרת שיש פה קפיצה באלפי אחוזים, רמת הציות של השוק עולה ומשתפרת.

יצחק מלכה: שאלו אותנו לגבי סנקציות, מבחינה מנהלתית.

יצחק מלכה: אני יכול להגיד שב-2013 הגיעו לוועדת עיצומים של משרד האוצר, אגף שוק ההון, 15 תיקים, הושתו בהם עיצומים כספיים של 1,575,000 שקלים, ב-2014 גם כן 15 תיקים, הושתו שם חצי מיליון שקלים.

יצחק מלכה: זה סכום מצטבר.

רחל עזריה: מה שמעניין אותי זה שזה כמות מאוד קטנה של תיקים.

יצחק מלכה: התיקים מגיעים בדיליי, זאת אומרת הביקורת יכול להיות ב-2015 והתיק נידון ב-2016.

רחל עזריה: אין בעיה, אבל עדיין זה אמור להיות - - -

יצחק מלכה: לא כל התיקים מסתיימים בוועדה, יש גם תיקים שמסתיימים בתיקון ליקויים או בהתראה או בלי ממצאים.

רחל עזריה: אבל זה עדיין מספרים נמוכים, על כמה נש"מים אנחנו מדברים?

יצחק מלכה: אנחנו מדברים על 1,800 נש"מים.

רחל עזריה: אז זה מספרים נמוכים.

יצחק מלכה: אלה המספרים, אנחנו לא מתווכחים עם המספרים.

יצחק מלכה: זה במסגרת מה שקיים, זאת האכיפה שבוצעה.

יצחק מלכה: תיכף יגיע צביקה מרשות המסים.

יצחק מלכה: ב-2015 עשרה תיקים, מיליון ₪, ב-2016 תשעה תיקים, 900,000 שקל, וב-2017 11 תיקים, כמעט שניים וחצי מיליון שקלים.

יצחק מלכה: במקביל היו הליכים של התליות רישום ומחיקת רישום, זה בעצם נש"מים שהחליטו שהם לא יוכלו להמשיך לפעול בשוק, עשו להם הליכים של התליית רישיון וההליך הסופי זה מחיקת רישיון.

יצחק מלכה: מספרים, ב-13' היו שלושה, ב-14' ארבעה, ב-15' שישה, ב-16' חמישה וב-2017 שלושה.

יצחק מלכה: זהו.

יצחק מלכה: אם יש לכם עוד שאלות שלא ניתנו במסגרת המסמך הזה אז אתם יכולים להפנות אותן אלינו.

יצחק מלכה: אני רק רוצה להגיד עוד משהו, במקביל גם קיבלנו את הפנייה של מתן שחק מאגף המחקר, שהפנייה שלו - - -

אריאלה מלכה: מתן שחק מאגף המחקר והמידע של הכנסת?

יצחק מלכה: נכון.

יצחק מלכה: קיבלנו גם ממנו פנייה, הפנייה שלו נוגעת - - -

רחל עזריה: זה לא קשור לוועדה.

רחל עזריה: זה חנין, אמרתי לה שהיא תקבל את התשובות בוועדה.

רחל עזריה: אין בעיה, שיעשו מה שהם רוצים, סבבה.

רחל עזריה: הכול טוב.

יצחק מלכה: זה לא מעניין אתכם?

רחל עזריה: לא, לא חשוב.

רחל עזריה: בסדר.

עבד חסדייה: אבל רוב השאלות שעלו שם זה - - -

רחל עזריה: כן, כבר קיבלו פה את התשובות.

עבד חסדייה: אני כן ארצה רק להתייחס להערה שלך לגבי הנושא של כמות הביקורות.

עבד חסדייה: קודם כל כמות הביקורות שנעשתה היא כמובן במסגרת המשאבים הקיימים, צריך לזכור שכל המחלקה שהתעסקה בנש"מ באגף שוק ההון לשעבר וגם זו שעברה לרשות המסים, כללה שישה אנשים שבין היתר היו צריכים גם לעסוק ברישום, מה שנקרא תהליך שהוא מקביל לרישוי, וגם בצד זה לעשות את הביקורות.

עבד חסדייה: אז היו בסך הכול שלושה אנשים שהיו צריכים לעשות ביקורות ועשו 25 ביקורות, 20 ביקורות בכל שנה.

עבד חסדייה: בעקבות הדבר הזה חוקק כמובן חוק הביטוח לשירותים פיננסיים מוסדרים שבין היתר המטרה שלו הייתה להגביר את האכיפה בתחום הזה.

עבד חסדייה: בהתאם לכך גם ניתנו כלים לרשות שוק ההון - - -

רחל עזריה: מתי זה היה?

עבד חסדייה: החוק חוקק ביולי 2016.

רחל עזריה: כי אנחנו לא רואים הבדל.

עבד חסדייה: היה סיכום תקציבי של רשות שוק ההון מול אגף התקציבים בינואר 2017, על בסיס הסיכום הזה היו צריכים להתווסף לרשות שוק ההון עוד 41 תקנים של כלכלנים וגם תקנים נוספים של עורכי דין ומערך דומה.

עבד חסדייה: אנחנו נמצאים היום ביוני 2018, אני יכול להגיד שחלק גדול מהתקנים האלה, לצערי, עדיין לא אויש, אבל חלק מהתקנים האלה אמורים בסופו של דבר להגיע למחלקות אכיפה ו - - -

רחל עזריה: כמה אויש?

עבד חסדייה: פחות מחמישה.

עבד חסדייה: אבל, שוב, זה לא - - - אני לא אכנס לזה עכשיו, צריך להבין שזו לא הרשות, הרשות היא לא הגוף האחראי בלעדית על - - -

רחל עזריה: זה נכון, אתם לא הגוף האחראי בלעדית, אבל הנתונים האלה הם מביכים.

רחל עזריה: איך שלא הופכים את זה הנתונים האלה מביכים, אלה מספרים נורא נורא נורא קטנים ואני חושבת על כל הנש"מים הלגיטימיים, נותני השירותים ונכס פיננסי, אני אתעקש לומר את השם המלא המדויק והפוליטיקלי קורקט, שהם לגמרי לגיטימיים ובגלל שאנחנו כמדינה - - -

יצחק מלכה: מה שאמור להיות מביך זה כמות המשאבים שהוקצתה לזה.

רחל עזריה: זה לא משנה, זה אנחנו כמדינה - - -

יצחק מלכה: אנחנו כמדינה נכשלנו.

יצחק מלכה: אם יש שלושה מפקחים על שוק של - - -

רחל עזריה: נכון, זה סדרי עדיפויות, אפשר לומר ככה ואפשר לומר ככה, אבל בסוף המספרים פה נורא נורא קטנים ומי שמשלם את המחיר זה גם אזרחי מדינת ישראל וגם נותני שירותים ונכס פיננסי שהם יוצאים כל הזמן לא בסדר, למרות שאנחנו - - - אנחנו צריכים לטפל בהם.

רחל עזריה: אני אפילו אגיד יותר מזה, אנחנו יושבים פה בדיונים אינסופיים, אני מתמודדת עם הבנקים, עם צו איסור הלבנת הון וההוא אומר ככה והוא אומר ככה, ואני מבינה שאנחנו לא עושים את העבודה כשזה בכלל מגיע מכיוון אחר.

רחל עזריה: ברור שהבנקים, סליחה, אני לא מאמינה שאני אומרת את זה, לא ברור, אבל יש יסוד סביר להניח שהבנקים יעשו פחות בעיות ברגע שאנחנו נעסוק באכיפה בצורה ברורה יותר.

עבד חסדייה: אני אומר שאולי כדאי למחוק את המשפט הזה מהפרוטוקול.

רחל עזריה: מה, שיש יסוד סביר להניח?

עבד חסדייה: לא, לגבי הבנקים.

רחל עזריה: אני אגיד לך, אם אנחנו נדע שנותני שירותים בנכס פיננסי עושים את העבודה כמו שצריך אז יהיה פשוט יותר, אבל מגיע כל מיני פינטק, בישראל אין לנו פינטק, אנחנו לא מצליחים להביא פינטק.

רחל עזריה: זה אחד המחדלים - - - אני דיברתי עם מישהו שחזר מארצות הברית, מהחוף המערבי.

רחל עזריה: הוא אמר, 'שם עסקתי בפינטק, אני מגיע לפה לארץ, אי אפשר לעשות כלום, הכול תקוע'.

רחל עזריה: אנחנו סטארט אפ ניישן, זה אחת החוזקות הכי גדולים שלנו ואנחנו בעצם, בגלל העניינים האלה, זה השרשור, אתם צריכים להבין את עומק השרשור שזה לא מטופל כמו שצריך.

עבד חסדייה: אנחנו מבינים ולכן אני אומר, שוב, הממשלה בסוף כן הקצתה את התקנים האלה, את האנשים, כי הם מבינים שיש צורך בעיבוי האכיפה וביקורת על התחום הזה, אבל צריך לזכור, שוב, מה שנעשה זה המקסימום במסגרת המשאבים שהיו קיימים ולצערי זה לא - - -

רחל עזריה: וזה המקסימום במסגרת המשאבים הקיימים?

רחל עזריה: מה עוד מקשה עליכם לעשות את המקסימום?

עבד חסדייה: אז אני אסביר.

עבד חסדייה: יש עוד שני אלמנטים שכן חשוב להתייחס אליהם.

עבד חסדייה: אחת, קודם כל אנחנו מבינים שהיום גם כנראה הביקורות או אופי הביקורת ותהליך האכיפה צריך להשתנות, ביחד עם הרשות לאיסור הלבנת הון אנחנו מנסים לבנות מפרטי ביקורת יותר מצומצמים כך שאנחנו נעשה בדיקה שתיקח פחות זמן, פחות משאבים, כדי לייעל תהליך וכדי להגיע להרבה יותר נותני שירותי מטבע.

עבד חסדייה: זה דבר אחד שאנחנו התחלנו לעשות ביחד עם הרשות לאיסור הלבנת הון ואנחנו מקווים שזה יגדיל את האכיפה.

עבד חסדייה: צריך לזכור, אכיפה היא לא מטרה בפני עצמה, בסוף לאכיפה יש מטרה, לייצר שוק שהוא שוק יותר לגיטימי, נקרא לזה ככה, או שוק שהוא יותר צייתן, אז אפשר לראות מהנתונים, מהדיווחים שמתקבלים ברשות לאיסור הלבנת הון, שבשנים האחרונות וגם בעקבות האכיפה המוגברת שהייתה, שוב, גם אם היא נתפסת כמועטה, היא כן יצרה את ההרתעה הנדרשת ואנחנו כן רואים - - -

רחל עזריה: מה עוד מבחינת משאבים?

עבד חסדייה: הדבר האחרון שאני רוצה להתייחס אליו, וזה משהו שלצערי אנחנו נתקלנו בו, למרות שזה כאילו היה סיכון שריחף באוויר, אבל היינו צריכים להתמודד איתו באופן ממשי בשנה האחרונה, זה הסיכון הפיזי שקיים או מוטל על עובדי הביקורת.

עבד חסדייה: ב-15 במרץ השנה, במסגרת ביקורת שהייתה בירושלים, עובדי הביקורת נאלצו להתמודד עם המון שתקף אותם ובשלב מסוים התחילה זריקת אבנים על עובדי הביקורת, עובד אחד נפצע, היה צריך לפנות אותו לטיפול רפואי.

עבד חסדייה: בימים אלה אנחנו בודקים איך אפשר, אל"ף, לשלוח את הביקורת עם אבטחה של המשטרה, לכל תהליך ביקורת שבו אני צריך להגיע ממש למקום עצמו, שתתלווה אליי משטרה, כמובן בתשלום, על חשבון תקציב הרשות וכו'.

עבד חסדייה: הדבר השני זה ביטוח תאונות אישיות לעובדי הביקורת כי בסופו של דבר יש איום פיזי ממשי על העובדים האלה, והדבר השלישי זה תוספת סיכון.

עבד חסדייה: שני הדברים האחרונים, אחד מטופל כרגע מול נציבות שירות המדינה, הנושא עדיין לא נסגר, בשלושה החודשים האחרונים אנחנו מנהלים שיח ודברים איתם, והנושא של תוספת סיכון, זה מתנהל מול אגף השכר במשרד האוצר וגם עדיין לא נסגר.

רחל עזריה: איפה רשות המסים בתוך כל זה?

עבד חסדייה: התייחסנו לכך.

עבד חסדייה: רשות המסים בחלק מהביקורות, בעיקר ביקורות צח"מ, משתתפת דרך יחידת יהלום.

ורד קירו-זילברמן: אני רק רוצה להגיד שבמהלך הליכי החקיקה נוספה הוראת שעה מאוד מאוד ייחודית, שמאוד התעקשו עליה, שתיתן סמכויות מרחיקות לכת לרשות המסים באמת בטענה של בואו ננקה את השטח.

ורד קירו-זילברמן: זה אמור היה לעזור לכם וכל הדרישות והדברים שאתה מעלה פה בהחלט היו אמורים להיפתר על ידי פעילות אינטנסיבית של רשות המסים.

רחל עזריה: שאנחנו בוועדה, בהליכי החקיקה, אפשרנו את זה, עשינו מהלך משמעותי כדי שזה יוכל לקרות.

צביקה קסמן: אם עוברים אליי, רשות המסים בוועדה הקודמת ציינה את הכמויות של הביקורות שנערכו בזמן שהיחידה של רשות שוק ההון עברה אלינו ואני נתבקשתי להביא למפגש הזה נתונים שקשורים למגזר הערבי והבאתי אותם.

צביקה קסמן: אז בגדול אני אתן את הנתונים היותר מדויקים.

רחל עזריה: אני רק אומר, אנחנו נשמח לשמוע את הנתונים, אבל מה שחשוב לנו אחר כך זה גם לקבל תשובות על מה הבעיות ואיך מייעלים.

רחל עזריה: אני מקווה שהנתונים שלך יהיו מעודדים יותר.

צביקה קסמן: אני גם מקווה ואני גם אתייחס למה שכרגע אמרת באופרטיבי.

צביקה קסמן: אז ביצענו בסך הכול בזמן שהיחידה הייתה אצלנו, באמצעות מכפיל כוח של עובדי מס הכנסה שקיבלו אישור להיות בשני כובעים, כובע אחד רגולטורי וכובע אחד רשות מסים, ביצענו 781 ביקורות בכל הנש"מים שאנחנו הגדרנו אותם כבעייתיים, מתוכם בוצעו בפועל, מאחר שלא כולם היו עסקים שקשורים לנש"מים, אולם היו רשומים אצלנו כמוסדות שקשורים לנש"מים, ביצענו בפועל 635 ביקורות בתקופה הזאת, מתוכן 81 ביקורות במגזר הערבי.

צביקה קסמן: אני אומר 81 לפחות, לדעתי זה יותר, פשוט מבחינת הנתונים קשה מאוד לחתוך את המגזר הערבי בצורה חדה וצריך לעשות עבודה מאוד - - -

רחל עזריה: באיזה פרק זמן היו הביקורות האלה?

צביקה קסמן: בתקופה שהיחידה הייתה אצלנו, שקיבלנו את זה, בעיקרון זה 2017 נטו, ברוטו התחלנו את הפעילות הזאת - - -

רחל עזריה: לא הבנתי, תסביר.

צביקה קסמן: במאי 2016, כמו שאיציק חברי פה ציין, עברה היחידה ת"פ רשות המסים ומאותו רגע התחלנו בפעילות האכיפתית.

צביקה קסמן: ממאי 2016 עד 31.12.2017 בוצעה פעילות אינטנסיבית של עובדי רשות המסים כנגד התחום הזה, כדי לייבש את אותה ביצה.

רחל עזריה: מה שיתוף הפעולה ביניכם לבין רשות שוק ההון ולבין המשטרה?

צביקה קסמן: באותה תקופה שהיחידה עברה מאגף שוק ההון לרשות המסים לא היה צריך שיתוף הפעולה, כי היחידה הייתה אצלנו, בעצם אנחנו ניהלנו את האופרציה איתם וכשניהלנו את זה הם ביצעו את ביקורות העומק שלהם, שכוללות כניסה לתוך מסד הנתונים וממש להיכנס שורה שורה ואנחנו ביצענו ביקורות שהן פחות ביקורות עומק, יותר ביקורות שטח, בהפתעה, הגענו למקומות וביצענו ביקורות בשני כובעים, כובע אחד רגולטורי וכובע אחד רשות מסים.

צביקה קסמן: בחלק מהזמן בוצעו רק פעולות רשות מסים, בחלק מהזמן רק רגולטורי ובחלק הזמן בשני הכובעים.

צביקה קסמן: בגדול, לאותה שאלה של חברי הכנסת מהרשימה המאוחדת, היו 81 נש"מים ערביים בפעילות הזאת, שזה 13% מהביקורות שבוצעו בפועל בנש"מים, שזה גבוה מאוד ביחס לאוכלוסיות אחרות.

צביקה קסמן: מבחינת השאלה השנייה שלך, עד כמה זה משפיע בשטח, כל מה שאנחנו מבצעים וכל מאות הביקורות האלה שבוצעו, אז קודם כל אנחנו גם חושבים שהעלייה ברמת הציות ב-2017 נובעת מהבאז שנגרם מריבוי הביקורות שרשות המסים ביצעה.

צביקה קסמן: תסכימי איתי שלהוציא את האנשים ל-781 ביקורות - - -

רחל עזריה: לא, זה מאוד מרשים, לכן גם עצרתי אותך לרגע, כי אני מנסה להבין איך הכול מתחבר ואיך כל המערכת עובדת.

רחל עזריה: זאת אומרת מצד אחד אני שומעת שחסרים תקנים, מצד שני אתם עושים הרבה מאוד ביקורות ונדמה לי שיש פה איזה שהוא סנכרון שנדרש כי בסוף אנחנו יודעים שיש בעיה, בסוף ישבו פה מהמשטרה בדיון הקודם והבנו שיש בעיה.

רחל עזריה: אז נדמה לי שמבקש עניין של סנכרון.

צביקה קסמן: אני אסביר.

צביקה קסמן: בעיניי הבעיה קיימת, אבל היא לא בממדים שאתם מתארים אותה או חושבים עליה.

צביקה קסמן: הנש"מים הבעייתיים ביותר הם מטופלים ברמה המודיעינית על ידי משטרת ישראל ורשות המסים בשילוב זרועות ממש אחד לאחד וזה מטופל, וחברי שטרן מהמשטרה יכול להסביר ולהרחיב אחרי זה, אבל זה מטופל בעבודה מודיעינית סיזיפית יומיומית של כוחות משימה ש - - -

רחל עזריה: אנחנו שמענו בדיון הקודם שכל פשיעה כלכלית באיזה שהוא שלב פוגשת את הנש"מים.

צביקה קסמן: אני אתאר לך סיטואציה ותביני אותה.

צביקה קסמן: אם נש"מ מסוים, עברו דרכו כספים בחשד שהם מולבנים והוא דיווח דיווּח בלתי רגיל ודיווח על הדבר הזה, הוא מבחינתו יצא צדיק, למה?

צביקה קסמן: כי הוא דיווח על כך שהוא חושד שנעשתה פעילות שכזו.

צביקה קסמן: מאותו רגע הרשויות צריכות לבוא ולטפל בזה, כי הוא דיווח שהוא חושד בבעיה שכזו.

צביקה קסמן: לעתים הוא יכול אולי לדעת יותר מסתם חשד ואנחנו מצפים ממנו שבכלל יהדוף את זה ולא יעשה את העסקה הזו, אבל קשה לנו למדוד כמה דברים הוא יודע באותו רגע שהוא מבצע את העסקה והמינימום שנדרש ממנו זה לדווח דיווח בלתי רגיל אם הוא חושד.

צביקה קסמן: אם הוא מדווח את אותו דיווח בלתי רגיל, אז המסלול הוא מהרשות לאיסור הלבנת הון דרך המשטרה או דרך רשות המסים לטיפול אכיפתי והמסלול הזה מתהדק ומיום ליום הופך להיות יותר הדוק.

צביקה קסמן: נכון להיום, בשינויי החקיקה, גם רשות המסים יכולה להתחיל לקבל מהרשות לאיסור הלבנת הון מידע באופן ישיר וככה זה אמור לעבוד.

צביקה קסמן: צריך להבין ולהוציא את הנש"מים הבעייתיים מכלל הנש"מים, כי מתוך ה-1,800 לא כולם בעייתיים, אחוז הבעייתיים שעובד עם ארגוני הפשיעה הוא קטן וזכוכית המגדלת של רשויות האכיפה נמצאות עליהם.

צביקה קסמן: רק לאסוף ראיות כנגד נש"מים בכך שהם שימוש כצינור הלבנת הון זה איסוף ראיות מהאיסוף הקשה ביותר שקיים, נדרשים בו כל האמצעים.

רחל עזריה: כמה צווים מנהליים נתתם?

צביקה קסמן: צווים מנהליים למה?

צביקה קסמן: לסגירה?

רחל עזריה: כן, להגבלת שימוש במקום לשם מניעת עבירות מס חמורות.

רחל עזריה: מה שאנחנו - - -

צביקה קסמן: איציק, אתה יודע לענות, בתקופה הזאת שהייתם אצלנו, אם היו צווים כאלה?

יצחק מלכה: אני לא זוכר.

צביקה קסמן: אני חושב שלא היו צווים, מה שכן היה, היו סנקציות מאוד חריפות כנגד נש"מ שהגיעו לוועדות עיצומים - - -

רחל עזריה: אני אגיד לך מה עוד יש לנו, צו שיפוטי להגבלת שימוש במקום של מניעת עבירות מס חמורות.

קריאה: זה אותו אחד.

צביקה קסמן: הצווים האלה לא בוצעו.

צביקה קסמן: מה שכן בוצע זה ביקורות ומה שכן בוצע זה ועדות עיצומים כספיים שקיבלו קנסות מאוד מאוד גבוהים וזה מה שבעצם בוצע.

יצחק מימון: אפשר לשאול שאלה?

רחל עזריה: כן, אני אשמח.

יצחק מימון: זרקו עליכם אבנים, איציק, לא סגרתם את המקום?

יצחק מימון: המשטרה לא הוציאה צו?

יצחק מלכה: זה בטיפול.

יצחק מלכה: כמו שאתה יודע, גלגלי הצדק טוחנים לאט.

יצחק מימון: אני לא יודע, אתה יודע.

רחל עזריה: מתי זה היה?

יצחק מלכה: עכשיו, ב-15 במרץ 18'.

יצחק מימון: יש מצב כזה?

יצחק מימון: בואו רק נבהיר לוועדה, זה לא הנש"מים זרקו אבנים, נכון?

רחל עזריה: זה החברים שלהם.

יצחק מימון: זה לא הנש"מים.

יצחק מימון: לא, הם נכנסו, אני אגיד לך מה, גברתי, לפני שנכנסים למקום צריך לבצע בדיקה וגם להעריך את הסיכונים של הציבור.

יצחק מימון: כי אני שימשתי בתפקיד של איציק מלכה פעם ועליי לא זרקו אבנים אף פעם כי התיאום עם המשטרה היה כזה הדוק ורמת הכוח שאנחנו הפגנו במקום הייתה כל כך גדולה שלא היה לאף אחד חשק אפילו להרים את הראש.

קריאה: גברתי, אבל גם שמונה שנים לא זרקו על איציק אבנים.

יצחק מימון: אז למה להזכיר את זה?

יצחק מימון: למה לבוא לפה עכשיו ולהגיד 'זרקו עלינו אבנים' כשזה אירוע אחד ב-15 שנה.

רחל עזריה: רגע, בואו נשמע מהמשטרה קודם כל.

קריאה: אני רוצה לומר משפט בנושא, ברשותך.

רחל עזריה: לא, אנחנו לא פותחים פינג פונג.

קריאה: לא, לא קטע של פינג פונג.

רחל עזריה: אני מבקשת שלא, תודה רבה.

רחל עזריה: אני מבקשת לשמוע מהמשטרה ואחד הדברים שאני רוצה לשמוע זה על מידת התיאום שנעשית.

רחל עזריה: אנחנו ניתן לך להגיב.

רחל עזריה: בבקשה.

ירון שטרן: אז ככה, הפירוט המפורט בפניכם, אז אני אעבור רק על הדגשים שלנו.

ירון שטרן: נשאלנו לגבי אם יש פשיעה עודפת במגזרים החרדי והערבי, אז לא שהיא מוכרת לנו.

ירון שטרן: ככלל יש במגזרים האלה יותר התנהלות במזומן ולכן יש חשש יותר גדול ששם יהיו עבירות בנושאים הללו.

ירון שטרן: לגבי פעילות אכיפה כלפי נותני שירותי מטבע.

ירון שטרן: אז כעיקרון אנחנו עובדים, כמו שהוזכר פה, יחד עם הרגולטור, גם עם רשות המסים וגם עם רשות שוק ההון, ומקימים צח"מ משותף כשמוצאים לנכון לעשות כן.

ירון שטרן: קיבלת קודם נתונים לגבי זה.

ירון שטרן: לגבי מספרי התיקים שנוהלו, עשינו איזה שהיא ספירה, אני קורא לזה ידנית, היא לא אחת לאחת, כי הנתונים אינם ממוחשבים, אבל מהנתונים שהוצאנו מ-2013 עד 2017 אנחנו מדברים על כ-70 חקירות כנגד נותני שירותי מטבע שהתנהלו בשנים הללו.

ירון שטרן: סוגיית כתבי האישום היא לא לפתחנו, יותר לפתח הפרקליטות, וגם בנושא המודיעין אנחנו לא נרחיב ונעלה פה את הנתונים הללו, זה לא הפורום.

ירון שטרן: לגבי השת"פ שלנו, אני חושב שיש שת"פ טוב מאוד בין המשטרה לבין רשות שוק ההון, גם בנושא של החקירות שמתנהלות, שמוקם צח"מ משותף, וגם כמובן עם החברים מרשות המסים.

ירון שטרן: צריך לציין שלאחר קבלת החוק השת"פ הפך להיות שת"פ נרחב יותר מאחר שאנחנו היום מקבלים גם את הבקשות של רשות שוק ההון, שאנחנו צריכים להתייחס אליהן, ואני אתייחס לזה כבר, כי אני אומר שזה אחד מהקשיים שעומדים לפתחנו היום.

ירון שטרן: זה קושי שנולד בעקבות החוק, כי בעקבות החוק הוצפנו בהרבה בקשות לקבל מידע אודות האנשים שמבקשים את הרישוי.

ירון שטרן: למעשה המשטר עבר מרישום לרישוי ואנחנו הוצפנו בבקשות כאשר המשטרה לא קיבלה משאבים לכך לטובת המשימה הזאת של הבדיקות של כל האנשים שמקבלים לקבל רישוי היום לפתוח נש"מ.

ירון שטרן: אז אנחנו לא קיבלנו תקנים לטובת העניין.

ירון שטרן: למעשה זה יוצר עומס על עבודת המשטרה ולכן גם הדחייה ביישום החוק חלקה לפתחנו.

רחל עזריה: שוב, תחזור על המשפט האחרון.

ירון שטרן: אמרתי שמבחינת המשטרה חסרים תקנים היום לטובת הבדיקה של כל המבקשים של בקשות רישוי.

רחל עזריה: אני חייבת לומר לכם משהו.

רחל עזריה: לא יכול להיות שלכולם חסר תקנים בדיוק פה.

רחל עזריה: בכל דבר יש, פה בדיוק פתאום חסר.

קריאה: גם, גברתי - - -

רחל עזריה: אל תעזור לי, אדוני, בבקשה, כי אז מתחילה פה מהומה.

רחל עזריה: אני מכבדת אותך ושמחה שאתה פה, אבל איכשהו פתאום פה חסר תקנים.

עבד חסדייה: לא, צחי, כמה ביקורות עשית ב - - -

רחל עזריה: אתה לא עונה, לא עונים.

עבד חסדייה: לא, אבל אם הוא אומר משהו צריך להגיב.

עבד חסדייה: זה קל לשבת משם ולהעביר ביקורת.

יצחק מימון: חס וחלילה, אני לא מעביר ביקורת.

יצחק מימון: אני רק אמרתי, צריך להגיד - - - זרקו אבנים, זה לא קשור אלינו.

רחל עזריה: נו, אני ידעתי שזה מה שזה פותח.

רחל עזריה: חברים, אתם לא תישארו בוועדה, אנחנו לא פותחים דיונים מקבילים בוועדה, כשיש זכות דיבור כל אחד יוכל לומר.

רחל עזריה: חוץ מחברת הכנסת עאידה תומא סלימאן, שאם היא רוצה להעיר הערות ביניים היא יכולה.

ירון שטרן: אני אפרט עוד שני קשיים שיש להתמודדות של המשטרה.

ירון שטרן: האחד, למשטרה יש הרבה יחידות חקירה ובסוף כשאנחנו צריכים את הסיוע של רשות שוק ההון אנחנו מגיעים לאותם שלושה אנשים.

ירון שטרן: אני מניח שאם יהיו יותר אנשים ברשות שוק ההון שיוכלו להצטרף אלינו לצח"מ, אז כמובן זה יעזור ויגרום לכך שאנחנו נהיה יותר אפקטיביים בנושא.

ירון שטרן: והדבר האחרון זה שצריך להזכיר, מה שהוזכר פה גם על ידי הגורמים הנוספים, חקירה של נש"מ היא מאוד מורכבת, כמות הנתונים שצריך לפענח אותה ולנתח אותה היא גדולה, זה מצריך מהמשטרה משאבים.

ירון שטרן: אנחנו יודעים לעשות את זה, אבל זה פשוט חקירות ארוכות שלוקחות זמן.

רחל עזריה: טוב.

רחל עזריה: אז חוץ מהבשורה שלכולם חסר תקנים, זה - - - צריכות להיות תשובות טובות יותר.

רחל עזריה: זה כאילו התשובה, אתם יודעים, 'חסר תקנים' זו תשובה שהיא כאילו לא תשובה, אני מצטערת.

רחל עזריה: אתה יודע, זה מסוג הדברים שתמיד אפשר לומר.

רחל עזריה: אני שואלת את בית הדין הרבני למה אתם לא מפרסמים את הפרוטוקולים של הדיונים 'חסר תקנים', למה לא נותנים סיוע למסורבות גט?

רחל עזריה: 'חסר תקנים'.

רחל עזריה: נו באמת, אלה תשובות כאילו כש - - -

אריאלה מלכה: כשאין מה להגיד.

רחל עזריה: כן, כשזה לא בראש סדרי העדיפויות.

ירון שטרן: אולי כדאי לציין לטובה, מהישיבה האחרונה של הוועדה נערך דיון במשטרה יחד עם הגורמים האחרים, גם עם רשות שוק ההון וגם עם הפרקליטות, לגבי כל ההסדרה של העבודה בין הרשויות ואפשר להגיד שהגיעו להבנות איך התהליך הזה אמור להתנהל.

ירון שטרן: אבל עוד פעם, אני לא איש בשורות כי בסופו של דבר אחרי שהסדירו את הכול אנחנו מוצפים היום באלפי פניות של בקשות לאישור רישיונות, הדברים האלה ייקחו זמן.

ירון שטרן: אני מקווה מאוד שאנחנו נסיים את זה עד המועד של ההארכה, צריך להיות אופטימיים בדברים האלה, אבל תוספת תקינה בהחלט תעזור.

רחל עזריה: רגע, איזה הארכה?

ירון שטרן: ארבעה חודשים.

ירון שטרן: החוק היה אמור להתחיל ב-1 ביוני.

רחל עזריה: מה שגפני עשה.

ורד קירו-זילברמן: בדיון הקודם נאמר שבאמת הוקם איזה צוות פעולה.

רחל עזריה: חבל שעשינו את ההארכה הזו, ידעתי שאסור לעשות אותה.

ורד קירו-זילברמן: ויש כל כך הרבה חוקים מקבילים עם העברת מידע וזרימת מידע, אנחנו עשינו את זה בכל החקיקה שפשוט לוחצים על כפתור והמידע עובר.

רחל עזריה: כן, השאלה אם ככה זה פה גם.

ורד קירו-זילברמן: יכול להיות ברמה זו או אחרת, אבל מה שהוא אומר למעשה שכל החוק תקוע עד שאתם תפתרו את עניין התקנים?

עבד חסדייה: לא, רגע, צריך להבין, זה לא שאנחנו אומרים 'בלי תקנים אנחנו לא עובדים' - - -

ורד קירו-זילברמן: זה לא אתה, זה המשטרה.

ורד קירו-זילברמן: זה מה שהוא אמר, אני מתייחסת אליו.

עבד חסדייה: לא, אני אומר בכלל כל העניין הזה של השיח סביב התקנים.

עבד חסדייה: צריך להבין, אף אחד לא אמר שאם אין תקנים אנחנו לא עובדים, בסדר?

ורד קירו-זילברמן: הוא אמר.

ירון שטרן: לא אמרתי שלא עובדים, אמרתי שעובדים, אבל זה יותר לאט.

עבד חסדייה: גם המשטרה וגם רשות המסים, ביחד איתנו, בסוף המערכת הזאת - - - נשאלה פה שאלה שהיא נכונה, אני מסכים עם יושבת ראש הוועדה, שיש פה אולי מספר מצומצם של ביקורות, צריך להגדיל אותו כדי להגביר את האכיפה, כדי לעמוד בסופו של דבר ברציונלים שהחוק ביקש לקדם.

עבד חסדייה: אני מסכים שיכול להיות שצריך להגדיל את המספר, אבל אני אומר, בסוף, אם כל ביקורת שאני עושה לוקחת בין שלושה לחמישה חודשים, כי צריך להבין, בסוף הביקורת הזאת גוררת סנקציה, סנקציה שבסופו של דבר אני צריך להסביר אותה ואם אני לא עושה ביקורת עומק שמנתחת את הנתונים ואני לא עושה עבודה מקצועית אני לא יכול לבוא לבן אדם ולהגיד לו 'עכשיו אני מטיל עליך קנס של חצי מיליון שקלים', אני צריך להיות מאוד מבוסס כשאני מחליט בסופו של דבר להפעיל את הסנקציה הזו.

עבד חסדייה: אם יש לי ביקורת שלוקחת בין שלושה עד חמישה חודשים אני עושה 25 ביקורות בשנה עם שלושה אנשים, זה כנראה המספר המקסימלי שאני יכול להגיע אליו.

עבד חסדייה: כדי להגדיל אני צריך יותר אנשים.

ורד קירו-זילברמן: ואתה לא רוצה מידע?

רחל עזריה: אין עניין של מידע?

רחל עזריה: זרימה של מידע?

עבד חסדייה: ללא שום קשר למידע, מידע עוזר ויש מקומות שבהם המידע חשוב - - -

ורד קירו-זילברמן: יש לכם הרבה כלים חוץ מלהטיל סנקציות מנהליות, אתם יכולים גם לא לתת רישיון בשלב הבקשה.

עבד חסדייה: אבל גם כדי לא לתת רישיון, בסופו של דבר אני צריך להיות מבוסס.

עבד חסדייה: אני לא יכול לבוא ולהגיד לבן אדם 'תשמע, אני לוקח ממך את הזכות עכשיו לעסוק בתחום מסוים כי אני חושב שאתה לא כשיר מספיק או שלא מתאים לי', בסוף אני צריך להיות עם אסמכתאות והוכחות למה הבן אדם הזה לא יכול לעסוק בתחום כזה.

עבד חסדייה: שוב, זה בגבולות מה שהחוק מתיר לי, אני לא יכול לפעול בניגוד לחוק על בסיס איזה שהוא חשש לא מוצק.

עבד חסדייה: אז יואב גפני, הסגן אצלנו שאחראי על הרישוי, דיבר בפעם הקודמת על תהליכי הרישוי היותר קפדניים שאנחנו עושים השנה ועל כמה בקשות שכבר דחינו השנה לעומת המצב שהיה קודם.

רחל עזריה: כן, אבל אנחנו לא זזים, אנחנו לא בקצב, אנחנו פוגעים בנותני שירותים בנכס פיננסי.

רחל עזריה: אני לא יודעת, זה אחד הדיונים המתסכלים, אני חייבת לומר.

רחל עזריה: זה מרגיש כאילו אין להט בעיניים, כאילו אתם לא אומרים 'זה מה שצריך לעשות, צריך לפתור את זה, יש פה אתגר'.

רחל עזריה: לכולם זה חשוב, אני לא מצליחה לחשוב למי זה לא חשוב שהעניין הזה ייפתר.

רחל עזריה: זה חשוב לאזרחים מכלל המגזרים, זה חשוב לכלכלה הישראלית, זה חשוב להייטק הישראלי, זה חשוב לנותני שירותים בנכס פיננסי, זה חשוב לכולם - - -

עבד חסדייה: אני מבין, גברתי יושבת ראש הוועדה, אני לא בטוח - - -

רחל עזריה: זה חשוב לתחרות בשוק הישראלי, זה חשוב וכאילו זה כזה - - -

עבד חסדייה: אני מבין את התסכול, אני לא בטוח שמי שאחראי על התסכול הזה הוא רשות שוק ההון.

רחל עזריה: בסדר.

רחל עזריה: למשטרה, כמה זמן ייקח לכם?

עאידה תומא סלימאן: אבל כשהוא אומר שהרשות היא לא האחראית, כלומר הרשות כבר ביקשה תוספת תקנים ו - - -

עבד חסדייה: אמרנו, אין לי בעיה של תקנים, יש לי בעיה - - -

עאידה תומא סלימאן: אני שואלת.

עבד חסדייה: את לא היית בתחילת הדיון אז אני אחזור על דבריי.

עבד חסדייה: הרשות קיבלה 41 תקנים כדי בין היתר לתגבר את מערך האכיפה שלה.

עבד חסדייה: הבעיה שלי זה לא שאין לי את התקנים, הבעיה שלי זה תהליכי האיוש.

עבד חסדייה: תהליכי האיוש של תקנים בשירות הציבורי לוקחים - - -

עאידה תומא סלימאן: אוקיי, זה ידוע.

עבד חסדייה: אבל בסוף אני לא יכול לשנות את - - -

עאידה תומא סלימאן: כמה מאוישים אצלך?

רחל עזריה: חמישה.

עבד חסדייה: שלושה.

רחל עזריה: זה היה חמישה לפני דקה.

עאידה תומא סלימאן: לא, הוא כל הזמן דיבר על שלושה.

רחל עזריה: לא, אבל קודם היה חמישה.

רחל עזריה: אתה אמרת חמישה.

עבד חסדייה: כל הזמן אמרנו שלושה, אני לא יודע.

רחל עזריה: תבדקו בפרוטוקול, הוא אמר שלושה בהתחלה ואחר כך הוא אמר חמישה.

רחל עזריה: קיבלה חמישה תקנים, ולא איישת?

עבד חסדייה: לא, אמרנו שיש לנו שלושה תקנים, אמרת כמה איישתם מסך התקינה שקיבלתם?

עבד חסדייה: איישנו חמישה, אבל צריך לזכור, זה לכל תחום השירותים הפיננסיים.

עבד חסדייה: תחום השירותים הפיננסיים עוסק גם בהסדרה, בחקיקה חדשה, יש דברים שהם לאו דווקא אכיפה.

עאידה תומא סלימאן: אבל אני רוצה להבין, מתוך 41 התקנים התוספתיים שקיבלתם - - -

עבד חסדייה: עדיין לא איישנו.

עאידה תומא סלימאן: עוד לא אויש אפילו אחד?

עבד חסדייה: לאכיפה לא.

עאידה תומא סלימאן: וכמה מהם מוקדש לאכיפה?

עבד חסדייה: זה אמור להיות חלק משמעותי, אין לי עדיין להגיד לך עשרה, או 12.

רחל עזריה: מה שאלת?

עאידה תומא סלימאן: אני שאלתי כמה מהתקנים ייועדו לאכיפה.

עבד חסדייה: אני מעריך שבמיצוי מלא זה יהיה בין חמישה לעשרה תקנים.

רחל עזריה: שזה גדילה משלושה לשמונה או 13.

עאידה תומא סלימאן: בין חמישה לעשרה זה מרווח מאוד גדול.

עאידה תומא סלימאן: האיוש עלול לקחת שנה.

עבד חסדייה: האיוש כבר לוקח יותר משנה.

עבד חסדייה: שוב, אני אומר, אני אשמח אם הוועדה תוכל לשנות את זה, אבל זה פעולות - - -

ורד קירו-זילברמן: מה אנחנו יכולים לעשות?

רחל עזריה: אתם הממשלה, אתם אמורים לפתור את זה, אנחנו אמורים לפקח עליכם, אני מפקחת, זה מה שאנחנו עושים, באים, יש לנו בעיה, יש בעיה באמת רב מערכתית.

רחל עזריה: קודם כל בעיה שפשוט המון המון אנשים סובלים ממנה ואנחנו פונים אליכם ואנחנו לא - - -

עבד חסדייה: בסדר, אבל אני לא בטוח שצריך לגלגל את העניין הזה של הסבל בגלל מנגנוני אכיפה.

עבד חסדייה: אפשר לפתח את הדיון הזה עכשיו במה הבנקים צודקים או לא צודקים, ואני חושב שגם פה את תסכימי איתי שיש גם לפעמים שנוח להגיד שיש את הבעיה.

רחל עזריה: זה ברור, אבל אני אומרת בואו נפתור את הבעיה והם לא יוכלו לומר את זה.

עבד חסדייה: אם אני מסתכל על מה שאכיפה עשתה בשוק הזה אי אפשר להתווכח עם הנתונים.

עבד חסדייה: בסופו של דבר אכיפה, גם אם היא לא הייתה, הציות בסוף עלה.

עבד חסדייה: היום יש הרבה יותר מודעות של העוסקים בתחום, של החשיבות של המידע בכללים ובהוראות הדין.

עבד חסדייה: אי אפשר להתעלם מזה.

רחל עזריה: אבל עדיין הנש"מים - - -

עבד חסדייה: נכון, זה לא מקסימלי.

רחל עזריה: עדיין קיבלנו מהמשטרה בדיון הקודם - - -

עבד חסדייה: אני שואל שאלה, האם מישהו חושב שאם בנק לא מקבל אליו נש"מ זה רק בגלל - - -

רחל עזריה: לא, זה לא מה שאמרנו.

רחל עזריה: זה לא קשור.

רחל עזריה: אמרתי, אנחנו צריכים לפתור את זה מהמון המון המון סיבות.

רחל עזריה: אנחנו בבעיה.

רחל עזריה: אתם אמורים לפתור את זה, אנחנו נתנו לכם את כל הכלים בחקיקה.

רחל עזריה: הכול נתנו ואני לא רואה איך - - -

יצחק מלכה: אני חושב שאולי כדאי לעשות סדר מבחינת גבולות הגזרה.

יצחק מלכה: רשות שוק ההון זו רשות מנהלית, היא עוסקת באכיפה מנהלית.

יצחק מלכה: מבחינת הכלים שעומדים לרשותנו בנוגע לאכיפה כנגד נותני שירותים פיננסיים יש שני כלים.

יצחק מלכה: יש כלי ראשון שהוא כלי הרישוי, שדיבר עליו יואב גפני בפעם הקודמת, שזה הפילטר שמסנן את החבר'ה שלא ייכנסו לשוק.

יצחק מלכה: זה פעם אחת.

יצחק מלכה: הכלי השני הוא כלי אכיפתי שזו עשיית ביקורת אצל הגופים המפוקחים והנגזרת של הביקורת הזו בדרך כלל זו ועדת עיצומים וקנס.

יצחק מלכה: אלה הכלים של רשות שוק ההון.

יצחק מלכה: נאמרו פה כל מיני אמירות סביב השולחן, שלכל ארגון פשיעה במדינת ישראל יש נש"מ בצדו או שני נש"מים בצדו.

יצחק מלכה: אני שומע פה נתונים שמ-2013 עד 2017 נפתחו חקירות כנגד 70 נש"מים.

יצחק מלכה: אם יש לנו 70 נש"מים שנפתחו כנגדם חקירות, אני אשמח לשמוע מה התוצר הבא, של כמה כתבי אישום הוגשו כנגד נש"מים כדי שנדע לאמוד באמת את גודל התופעה, כי יש פה הרבה אמירות שהן אמורפיות, אנחנו נשארים למעלה ולא יורדים למטה.

רחל עזריה: אז אני אשמח, בוא נשמע.

יצחק מלכה: אז פעם אחת, 70 חקירות כנגד נש"מים זה הרבה פחות מכמות הביקורות שביצעו ברשות שוק ההון.

רחל עזריה: אני איתך, בוא נשמע את התשובה.

יצחק מלכה: אז זה פעם אחת.

יצחק מלכה: פעם שנייה, שאני רוצה להתייחס, הנושא הפלילי של אכיפה כנגד נש"מים, המפגש היחידי עם רשות שוק ההון זה במקרה שנדרש, נקרא לזה שיתוף פעולה מצדנו, ואז בעצם יש ביקורת שהיא ביקורת צח"מ.

יצחק מלכה: אנחנו לביקורות צח"מ בדרך כלל נענים, אנחנו רואים שכמעט מחצית מהביקורות שביצענו הן ביקורות צח"מ, זאת אומרת שיש את הפניות.

יצחק מלכה: אולי אין מספיק משאבים, אבל את הפניות ואת ההירתמות תמיד יש.

יצחק מלכה: דבר אחרון שאני אולי באמת לא יכול שלא להתייחס.

יצחק מלכה: האמירה לגבי זריקת האבנים ואיך קורה דבר כזה.

יצחק מלכה: אז אני יכול להגיד שאני נמצא עשר שנים ברשות שוק ההון, מתוכן כמעט שבע שנים בתפקיד מנהל מחלקת ביקורת ואכיפה, היינו בביקורות בכל מיני מקומות יותר מסוכנים או פחות מסוכנים ועם ארגוני פשיעה ובלי ארגוני פשיעה, דבר כזה יכול לקרות, אני לא מאחל לאף אחד שזה יקרה לו.

יצחק מלכה: אם קרה דבר כזה זה לא בגלל היעדר תיאום עם משטרת ישראל, זה בגלל שקורה דבר כזה.

יצחק מלכה: גם רשויות אחרות במדינת ישראל, יש מקרים שהציבור תוקף אותן, גם רשות המסים, גם את משטרת ישראל.

יצחק מלכה: איתרע מזלנו, קרה גם לרשות שוק ההון, העניין הוא לפתור את הבעיה הזאת, לא להפוך אותה עכשיו למשהו של איך קרה דבר כזה.

יצחק מלכה: העניין שצריך לפתור את זה זה עניין האבטחה, עניין הביטוח ועניין תוספת הסיכון.

רחל עזריה: ולא גם עניין המידע?

יצחק מלכה: לעניין מידע.

יצחק מלכה: אני אמרתי את זה גם קודם, שאלו אותנו, בשאלות של חברת הכנסת חנין זועבי נשאל 'האם קיימים שיתופי והעברות מידע ביניכם לבין משטרת ישראל?'.

יצחק מלכה: כל ביקורת צח"מ היא ביקורת שכנראה הייתה החלפת מידע.

יצחק מלכה: מה שנגע ירון, חברי ממשטרת ישראל, יש כרגע דיון בראשותו של ראש אח"מ, ניצב גדי סיסו, לגבי העברת מידע ממשטרת ישראל לרשות שוק ההון לטובת תהליך הרישוי.

יצחק מלכה: זאת אומרת יש היום לצורך העניין סדר גודל של 3,500 רשומות של אנשים שרוצים לעסוק בתחום, חלק מהם אנשים ותיקים שבאו מהעבר, חלק מהם שבאו מהעבר, חלק מהם אנשים חדשים שרוצים להיכנס מהתחום, אנחנו רוצים לקבל מידע כדי שהפילטר הראשוני של הרישוי, ועכשיו אני מדבר בכובע הרישוי, למרות שזה לא הכובע שלי, שזה יהיה יעיל.

רחל עזריה: וזה לא קורה עכשיו?

יצחק מלכה: זה קורה, זה לא קורה בקצב הנכון ובמתאם הנכון.

רחל עזריה: למה?

יצחק מלכה: כי מתבססים על מתכונת ישנה ורוצים לייצר מתכונת קצת יותר יעילה.

יצחק מלכה: אז גדי סיסו כבר הוציא איזה שהיא הנחיה ראשונית והסיפור הזה כרגע במקצה שיפורים.

יצחק מלכה: אז זה לגבי הסיפור של העברת מידע.

רחל עזריה: מתי זה אמור להסתיים?

יצחק מלכה: הפתרונים לגדי סיסו.

יצחק מלכה: זה בראשותו, הוא קבע להם איזה הנחיה זמנית, יש דיונים והדברים כרגע מה שנקרא בטיפול.

רחל עזריה: מה זאת אומרת הוא קבע הנחיה זמנית?

יצחק מלכה: הוא קבע הנחיה זמנית כרגע על בקשת המידע הנוכחית, איך היא תועבר, אבל - - - אמר פה ירון ממשטרת ישראל, חסר להם תקנים, לאגף מחקר, אגף מידע, אגף איסוף שלהם.

יצחק מלכה: מחר-מחרתיים משטרת ישראל תחליט מה היא רוצה לעשות, זו כבר גזרה שלה, אני לא נכנס לגזרה הזו.

רחל עזריה: לא, מה זה - - -

יצחק מלכה: אגב, אני אשמח גם לדעת כמה כתבי אישום הוגשו כנגד נש"מים, אם התופעה הזו כל כך מאיימת על מדינת ישראל, מתוך 70 חקירות כמה כתבי אישום בפועל.

רחל עזריה: אני צריכה תשובות מהמשטרה.

ירון שטרן: מה השאלה?

רחל עזריה: אני אשמח לתשובות לשאלות שעלו.

ירון שטרן: אני יכול להגיד שאנחנו התחלנו בבדיקה.

ירון שטרן: כלומר קיבלנו את הרשומות הללו, התחלנו בבדיקה של המידע שעבר, אני לא יכול להיות נביא ולהגיד כמה זמן זה ייקח, אני רק אמרתי שאם תהיה תוספת תקנים זה יהיה יותר מהר.

ירון שטרן: אני יכול עוד להוסיף שמאחר שראש אח"מ מעורב בזה אז אני מאוד מקווה שאנחנו נעמוד בארבעה החודשים הללו, כי ברור לך - - -

רחל עזריה: ההארכה הזו בכלל לא הייתה אמורה להגיע לכם, רק שתדעו.

רחל עזריה: ההארכה הזו קרתה רק בגלל מאבקי אגו פנימיים בכנסת.

רחל עזריה: אתה צריך להגיד תודה וברכה לעניינים פנימיים פה בכנסת, לכן קיבלתם את הארבעה חודשים, אחרת לא הייתם מקבלים יום אחד, אז אל תיתלה על ארבעה החודשים האלה.

רחל עזריה: התשובה שלך, אני חייבת לומר, היא פשוט לא ברורה.

רחל עזריה: אני דוברת עברית מגיל צעיר מאוד, אבל אני לא מבינה מה אתה אומר.

רחל עזריה: אתה בעצם אומר שאתה לא יודע מתי זה יסתיים, אם יהיו יותר תקנים זה יסתיים יותר מהר.

ירון שטרן: אנחנו מודעים לסד הזמנים של ארבעה חודשים - - -

רחל עזריה: לא, עזבו, זה היה אמור לקרות מזמן, לא צריך להיות ארבעה חודשים בכלל.

רחל עזריה: כבר אז בדוכן אני הסברתי את עוצמת הבעיה בארבעה החודשים האלה שניתנו.

רחל עזריה: הם ניתנו רק בגלל מאבק פנימי בכנסת, לא הייתם אמורים לקבל אותם.

רחל עזריה: ואגב, ארבעה חודשים יש גם בעיה, כי זה קורה באמצע הפגרה, זה לא חישבו כשעשו את זה, אבל לא משנה.

רחל עזריה: נחזור לענייננו.

ירון שטרן: אמרתי עוד פעם, אנחנו מודעים לסד הזה של ארבעה החודשים, התחלנו את העבודה, אני מאוד מקווה שאנחנו נסיים את זה בארבעה החודשים הללו.

רחל עזריה: כי אין לכם תקנים?

ירון שטרן: בין השאר כן.

רחל עזריה: נו באמת.

רחל עזריה: אתם משטרת ישראל, אנחנו כולנו מפקידים את הביטחון האישי שלנו בידיכם.

רחל עזריה: אתם ארגון מאוד חשוב, אני מאוד מעריכה אותו, אגב, את המשטרה, אני מאלה שמאוד בעדכם וגם הוכחתי את זה פה בכנסת לא פעם.

רחל עזריה: עכשיו, בוא נעשה סדר, אתם לא אמורים לומר מה אתם מקווים שיקרה, תן לנו לו"ז איך הדברים ייפתרו.

רחל עזריה: למה לא להעביר להם את המידע?

רחל עזריה: אתה יודע מה?

רחל עזריה: לא צריך לו"ז, למה לא להעביר להם את המידע?

ירון שטרן: אני אסביר למה העברת המידע היא בעייתית בנושא הזה.

ירון שטרן: צריך להבין שבתחום הזה של הגשת הרישיונות אנחנו מתמודדים לפעמים עם כל מיני אנשי קש שמגישים בקשה לרישום ועומדים מאחוריהם אנשים.

ירון שטרן: את המידע הזה, אם אני אקבל במחשב ואני אבדוק אותו, אני לא אוכל לדעת אותו רק לפי תעודת הזהות של מגיש הבקשה, אני צריך לבדוק אותו במערכות המודיעיניות של משטרת ישראל ולראות באמת אם מאחורי אותו מגיש בקשה עומד מישהו אחר שמגיש את הבקשה.

ירון שטרן: היה ובאמת מצאנו שיש איזה שהיא בעיה להעביר את המידע ו - - -

רחל עזריה: למה?

רחל עזריה: אני לא מבינה למה זה בעיה להעביר את המידע.

רחל עזריה: מה שאמרת עד עכשיו הוא הגיוני, אני לא מבינה את המעבר לשלב הבא של הטיעון.

ירון שטרן: השלב הבא של הטיעון אומר שאני לא יכול להעביר מידע מודיעיני לרשות שוק ההון, אני צריך איכשהו לעשות איזה שהיא פעולה ל - - -

רחל עזריה: למה זה ככה?

ירון שטרן: כי זה מידע מודיעיני, מטבעו.

ירון שטרן: אם אני אעביר מידע מודיעיני והוא ייחשף מישהו ייפגע מכך.

ירון שטרן: כך זה עובד במודיעין.

קריאה: אתם כבר עושים את זה.

ירון שטרן: אף אחד לא מעביר שום מידע מודיעיני.

רחל עזריה: אני לא מבינה.

רחל עזריה: אבל אתם מגדירים, זה לא תורה למשה מסיני.

רחל עזריה: אתם מגדירים מה זה מידע מודיעיני ומה מעבירים למי.

ירון שטרן: אז אני אומר, היה ומצאתי שיש מידע מודיעיני בעייתי, צריכה להתקיים פגישה בין משטרת ישראל לבין רשות שוק ההון - - -

רחל עזריה: עם שלושת התקנים שלהם.

ירון שטרן: לא, זה התחום של הפיקוח, בתחום של הרישוי - - -

יצחק מלכה: שלושה תקנים יש לאכיפה וביקורת, יש עוד תקנים שעסוקים ברישוי, משהו כמו ארבעה תקנים.

רחל עזריה: אז מישהו מארבעת התקנים.

ירון שטרן: קודם כל לפני שאני נפגש איתם, אנחנו עושים בתוך משטרת ישראל את ההערכה שלנו האם המידע המודיעיני הזה הוא ברמה כזו שמבחינתנו אומר לנו 'בואו תסרבו לאותו בן אדם', כי בסופו של דבר אנחנו רוצים לשמור על זכויותיו של אותו מגיש בקשה וכן לאפשר לו את העיסוק במקצוע שהוא רוצה.

ירון שטרן: היה ואנחנו מחליטים שבכל זאת המידע הזה הוא בעייתי ואנחנו רוצים לסרב לבקשה, צריך להיפגש עם רשות שוק ההון - - -

רחל עזריה: אתה יודע מה?

רחל עזריה: אני איתך, מה אמור לקרות בארבעת החודשים הקרובים?

רחל עזריה: המידע יפסיק להיות מודיעיני?

ירון שטרן: מה שנעשה כרגע זה תהליך הבדיקה, תהליך הבדיקה הזה הוא לא רק מחשובי, לבדוק מול המחשב, אלא ממש לרדת לעומק - - -

רחל עזריה: אבל מה הקשר לכניסת החוק לתוקף?

רחל עזריה: הרי כל פעם יהיה לכם מידע, שכל פעם אתם לא תדעו אם הוא מודיעיני ואתם צריכים להעביר אותו.

רחל עזריה: אני לא מבינה.

רחל עזריה: אני מחשיבה את עצמי מבינה ואני פשוט לא מבינה.

ירון שטרן: אני אומר עוד פעם.

רחל עזריה: כי מה הסיפור?

רחל עזריה: אתם צריכים להחליט על נוהלי עבודה, נכון?

ירון שטרן: על נוהלי העבודה החליטו, הבעיה היא לא של נוהלי עבודה.

רחל עזריה: הבעיה היא של הביצוע שלהם.

ירון שטרן: זה מה שאמרתי, אני אומר, אנחנו מקבלים פה אלפי בקשות, זה מייצר - - -

רחל עזריה: אבל מה ישתנה בארבעה חודשים?

ירון שטרן: קודם כל עובדים עליהן כרגע.

רחל עזריה: אני לא מבינה.

רחל עזריה: בבקשה, עאידה, אם את רוצה לומר - - -

עאידה תומא סלימאן: קטונתי.

עאידה תומא סלימאן: את יושבת פה שעות על גבי שעות ולא מבינה, אני אכנס מהדלת ו - - -

רחל עזריה: לא, את רוצה לשאול שאלה משלך?

עאידה תומא סלימאן: אני, מה שהצלחתי להבין, בגלל שמתחילים רק עכשיו עם הנהלים החדשים הצטבר להם 1,000 בקשות שהם רוצים לחסל אותן, להוריד אותן מהשולחן, לסיים אותן ואז זה יילך יותר מהר.

עאידה תומא סלימאן: זה מה שאתה אומר?

ירון שטרן: כן.

ירון שטרן: בסופו של דבר כן.

ירון שטרן: הנהלים האלה הם מתווה של הבדיקה הזו, איך בודקים את הנושא, על איזה פרמטרים.

ירון שטרן: אני צריך להגיד עוד פעם, בסופו של דבר, כאשר יש לי מידע מסוים שמצביע על בעייתיות בלתת רישיון, לא מספיק שיש לי את המידע, אני צריך להיפגש עם רשות שוק ההון, לחשוף בפניהם את המידע ברמה כזו או אחרת, כמובן אי אפשר לחשוף את כל המידע אלא רק ב - - -

עאידה תומא סלימאן: בנהלים שלכם יש לכם איזה שהוא סדר שאתם נפגשים כל שבועיים ומעדכנים על התיקים שכבר קיבלתם עליהם מידע?

עאידה תומא סלימאן: או שזה עד שיתגלה איזה שהוא מידע, עוד מנסים לקבוע פגישה?

עאידה תומא סלימאן: כלומר עשיתם איזה שהוא סדר כזה, ישיבות מסודרות, כל שבועיים מדווחים על התיקים שכבר נבדקו?

ירון שטרן: אנחנו ניכנס לתהליך עבודה רצוף וסדיר איתם, בהחלט.

עאידה תומא סלימאן: זה אומר שעוד לא נכנסו.

רחל עזריה: לא, אני לא פשוט לא מבינה.

רחל עזריה: זה עוד לא כלום.

ירון שטרן: לא, התחילה הבדיקה, אני לא אומר שלא.

רחל עזריה: טוב, תגובתכם, רשות שוק ההון.

יצחק מלכה: בנוגע למה?

רחל עזריה: בנוגע לתשובה.

עבד חסדייה: אנחנו לא באנו לכאן לגבי תהליך הרישוי, אבל בכל מקרה אני אתייחס.

עבד חסדייה: יואב לא פה, אז אני אתפוס את מקומו.

עבד חסדייה: שני דברים, קודם כל לגבי הנושא של הרישום הפלילי, אנחנו כן מקבלים את זה בצורה ממוכנת, זאת אומרת אנחנו לא פונים למשטרה כדי לקבל רישום פלילי על כל מגיש בקשה, צריך להעביר את זה, זה מתקבל בצורה ממוכנת ומי שיש לו רישום פלילי והוא לא עומד בהוראות החוק לגבי קבלת רישיון אז הוא נפסל.

עאידה תומא סלימאן: שמענו, הבעייתיות היא לא בעניין קבלת הרישום.

עבד חסדייה: לא, אני אומר רישום פלילי, זה יחסית פשוט, זה גם מטופל בצורה ממוכנת, אין בעיה.

עבד חסדייה: לגבי דברים שהם אד הוק, אני כמובן, כרשות שוק ההון, לא יכול לדעת אם יש איזה שהוא מידע מודיעיני סביב מישהו שהגיש אליי בקשה או שמתנהלת נגדו חקירה סמויה או גלויה, בסופו של דבר אני צריך את המשטרה בהקשר הזה.

עבד חסדייה: עד היום לא היה נוהל עבודה בין אגף שוק ההון או, להבנתי, גם מול רשות המסים - - -

רחל עזריה: למה?

עבד חסדייה: אני לא יודע למה.

עבד חסדייה: למה לא היה בעבר?

רחל עזריה: כן.

עבד חסדייה: לא היה.

עבד חסדייה: אני לא יודע להגיד למה לא היה תהליך כזה, אני יודע להגיד שזה בעייתי, במיוחד במעבר ממשטר של רישום למשטר של רישוי לא לעשות נוהל עבודה כזה, כי בסופו של דבר אם יש מישהו שיש לי באמת חשש מוצק שמתן רישיון לעסק שלו עלול לפגוע לצורך העניין בשלום הציבור אז אני פוסל אותו ולכן חלק מהאנשים שפסלנו להם היום בקשות לרישיון זה היה באמת על בסיס מוצק מהמשטרה.

עבד חסדייה: אנחנו מנסים היום לעשות את התהליך הזה, אד הוק, שאני שואל שאלות על הדרך, אלא למסד את התהליך כתהליך עבודה סדור, שכל בקשה ו - - -

רחל עזריה: ומה קורה עם תהליך העבודה הסדור הזה?

עאידה תומא סלימאן: רציתי לשאול שאלה כדי שאני אבין.

עאידה תומא סלימאן: כל בקשה שמתקבלת אצלכם אתם מבקשים מידע עליה מהמשטרה או רק החשודים בעיניכם?

עבד חסדייה: כל בקשה שמתקבלת אנחנו שולחים שאילתה לרישום פלילי, על כל בקשה.

עאידה תומא סלימאן: לא על רישום, מעבר.

רחל עזריה: למה אין לכם מידע?

רחל עזריה: למה המידע לא פתוח בפניכם?

רחל עזריה: זה מה שאני לא מבינה.

עבד חסדייה: אני לא הסנגור של המשטרה פה, אבל אני חושב שזה בעייתי לחשוף בפניי מידע על מישהו שמתנהלת נגדו חקירה שאולי - - -

רחל עזריה: ואיך זה עובד עם הרשות לאיסור הלבנת הון?

ירון שטרן: אף אחד לא מקבל.

תמר ולדמן: הרשות לאיסור הלבנת הון מוסמכת להעביר מידע למשטרה בעילות הרשומות בחוק, אנחנו יכולים גם להעביר מידע באופן עקיף דרך המשטרה לרשות שוק ההון, אבל אך ורק למטרות האכיפה שלהם, לפי חוק איסור הלבנת הון, זאת אומרת עריכת ביקורות.

רחל עזריה: אז אתם מעבירים למשטרה והמשטרה אמורה להעביר?

תמר ולדמן: החוק לא מאפשר לנו להעביר להם מידע ישירות לצורך הנושא הזה של בחינת רישיון, אנחנו כן היינו איתם בישיבה, יש לנו שיתופי פעולה מודיעיניים באמצעות המשטרה, שזה כאשר יש עילה לחשש שיש נש"מ, נותן שירותי נכס פיננסי, כשיש עילה להעברת מידע למשטרה אנחנו מעבירים את המידע למשטרה.

תמר ולדמן: אנחנו גם ממליצים להם לבחון את האפשרות להעביר את המידע לרשות שוק ההון.

תמר ולדמן: זה יהיה כמכלול המידע המודיעיני שבידי המשטרה.

תמר ולדמן: כפי שצוין פה קודם, הם לא יכולים לעשות שימוש במידע המודיעיני כשלעצמו כעילה לפסילת - - -

רחל עזריה: רגע, תוך כמה זמן המידע שאתם מעבירים למשטרה מגיע לרשות?

עבד חסדייה: לצורך העניין זה תהליך של השנה.

עבד חסדייה: השנה, כל הביקורות שיצאנו אליהן היו על בסיס מידע שקיבלנו מהמשטרה דרך הרשות לאיסור הלבנת הון.

עבד חסדייה: קיבלנו את המידע הזה, המידע הזה, שוב, כולל בעיקר נתונים שקשורים לתחום הלבנת הון שזה תחום הביקורת שבו אנחנו מבצעים את העבודה שלנו.

עבד חסדייה: על בסיס המידע הזה התחלנו השנה, יצאנו לכמעט 16 ביקורות און סייד אצל גופים, דרך המידע שהגיע מהרשות לאיסור הלבנת הון.

עאידה תומא סלימאן: מה שנאמר פה, אם הכול בסופו של דבר כדי שאתם תוציאו את האישורים, ההבנה הפשוטה שלי היא שכל המידע על הפעילות של הגוף שמבקש את האישור אמור בסופו של דבר להתנקז אליכם כדי שאתם תוכלו לעשות את ההחלטה.

עאידה תומא סלימאן: תיאורטית עכשיו אני מדברת.

עאידה תומא סלימאן: אבל מה שאני שומעת פה זה שלא כל המידע נגיש לכם, הדבר היחידי שאתם יכולים להגיש שאילתה ביוזמה שלכם זה בנושא של הרישום הפלילי ואז אתם יכולים לקבל את המידע, השאר הוא באם המשטרה תראה שיש צורך היא תעביר לכם את המידע ואם הם ירגישו שיש צורך או חשד הם יעבירו לכם, אבל זה לא בא ביוזמה, ברגע שאתם רוצים לאשר שאתם יכולים להוציא שאילתות לשני הגופים ולבקש את המידע הדרוש לכם.

עבד חסדייה: אני חושש שאנחנו קצת מתחילים להתבלבל בין נושא של אכיפה לנושא של רישוי.

עבד חסדייה: אני כרגע פה לדבר על - - -

עאידה תומא סלימאן: אבל הסנקציה הכי טובה בידיים שלך זה האישור.

עבד חסדייה: אבל בוא נחשוב רגע על מישהו שעכשיו רוצה להיכנס לתחום הזה, שלרשות לאישור הלבנת הון אין נתונים לגביו, אין לה מה להעביר לי, מה שרלוונטי לצורך העניין זה מידע מודיעיני אולי מהמשטרה.

עבד חסדייה: אבל כשאני מדבר על מידע שאני מקבל מהרשות לאיסור הלבנת הון, כמו הדוגמה שציינתי, זה מידע שלא משמש אותי לרישוי, זה מידע שמשמש אותי לתהליכי ביקורת ולהליכי אכיפה.

עבד חסדייה: אגב התהליך הזה, אם אני מוצא שיש באמת הפרות משמעותיות יכול להיות שבסוף אני אחליט גם לקחת ממנו את הרישיון, יכול להיות שאם אני אמצא שמי שלצורך העניין קיבל את הרישיון זה לא באמת הבן אדם שעומד מאחורי העסק, יכול להיות שאני בסוף אני אקח את הרישיון, אבל המטרה של ההליך הזה, של העברת המידע, הוא הליך של ביקורת ולא הליך של רישיון.

עבד חסדייה: שוב, בדוגמה הספציפית שציינתי.

רחל עזריה: כמה הגיעו לכתבי אישום?

רחל עזריה: לא קיבלנו תשובה.

שרון פרידמן: כתבי אישום זה במגרש של הפרקליטות.

שרון פרידמן: לא ידעתי שאני צריך לאסוף נתונים על כתבי אישום, אבל אני יכול להגיד שמתוך ה-70 שהוא הזכיר עשרות רבות, למעלה מ-30 או 40 שהתגבשה לגביהם תשתית ראייתית מוגש כנגדם כתב אישום, גם בהיעדר תקינה נוספת.

שרון פרידמן: ללא שום תקן נוסף.

שרון פרידמן: אנחנו רואים את הדבר הזה כמטרה לאומית ולא מכיר תיק אחד שלא הגשנו כנגד נש"מ כתב אישום אם היו ראיות כנגדו.

שרון פרידמן: הדברים הבאים שאני רוצה להגיד, אני אומר את הדברים מראש שלא לפגוע בחברים היקרים פה לשמאלי, אני מדבר על המיעוט שאנחנו רואים ונאמר פה שנזרקו דברים לחלל האוויר ואני עומד מאחורי הדברים, אני זרקתי אותם לחלל האוויר.

שרון פרידמן: רק השבוע הייתי בשתי פגישות על תיקים מאוד גדולים שקשורים בתחום הכלכלי וגם שם היו נש"מים, בשני התיקים.

שרון פרידמן: עוד פעם, חלילה לא כל הנש"מים, ודאי שלא, אבל שני נש"מים מרכזיים ויוגש כנגדם גם כתב אישום, בעתיד, ככל שתתגבש תשתית ראייתית.

שרון פרידמן: אבל אני רוצה להגיד משהו כללי יותר, הדין הפלילי יכול להתמודד עם התופעות החמורות ביותר שנמצאות בשוק בתחום הזה, לכן הוא יכול לקחת חמישה, עשרה, לשנה, בכל תיק כזה מדובר בעשרות אלפי מסמכים, במאות עדים וגם אם בית המשפט כבר שומע את התיק זה ייקח שנים עד שהוא יסתיים.

שרון פרידמן: הליכים פליליים לא מסוגלים להסדיר שוק, לא בתחום המסים, לא בשום תחום פיסקלי אחר, הוא אף פעם לא הוסדר באמצעות הליכים פליליים.

שרון פרידמן: הדרך היחידה להסדיר שוק היא באמצעות הליכים מנהליים.

שרון פרידמן: עלה פה בדיון שיש שני סוגים של הליכים מנהליים, רישיונות וסנקציות בעקבות ביקורות.

שרון פרידמן: הסנקציות והביקורות הם בידיהם הבלעדיות של הרשות ואילו הרישיונות, הרשות תלויה במידע, כמו שנאמר פה, שהיא מקבלת מהמשטרה ומגופים נוספים.

שרון פרידמן: אני חושב שאם אנחנו רוצים לכוון להסדרת השוק, כמובן שזה מעודד לשמוע שיש יותר תקנים, אם לא יהיו 200 ביקורות בשנה, עם עשרות מיליוני ₪, זה שוק שמגלגל מיליארדים, מיליון שקל בשנה זה - - -

רחל עזריה: כן, זה מה שאני - - -

שרון פרידמן: זה מעודד לשמוע שיש תקינה חדשה ויכול להיות שזה ישפר את המצב, אבל כל עוד לא יהיו עשרות מיליוני ₪ סנקציות, אם לא מאות מיליוני ₪ - - -

רחל עזריה: או סגירה, או סגירות.

שרון פרידמן: כנגד אותם אלה, ואני מדבר כנראה על אחוז נמוך, אבל כנגד אותם אלה - - -

רחל עזריה: אבל צריך לטפל בהם.

שרון פרידמן: אז כנראה שלא נהיה, כולנו כמדינה, אני לא רוצה ללכת לשום גוף, אני כולל את הפרקליטות בתוך זה, כנראה שאנחנו כגוף לא נהיה מספיק אפקטיביים.

שרון פרידמן: אני רק כן אומר שמה שכן מגיע לפלילים, וזה אחוז אפסי מהשוק, אבל מה שכן, כל תיק כזה הוגש.

שרון פרידמן: לא היה תיק שהיה תשתית ראייתית ולא הוגש כנגד נש"מ.

צביקה קסמן: עוד נתון אחד.

צביקה קסמן: מספר חודשים רב, כשנה, התקנות של סעיף שנקרא 141א לפקודת מס הכנסה נמצאים בוועדת חוקה, הסעיף הזה בעצם מאפשר לרשות המסים לקבל ישירות מהנש"מ מידע על כל עסקה מעל 50,000 ₪.

צביקה קסמן: כדי שנהיה שחקנים יותר דומיננטיים אנחנו צריכים להשתמש בסעיף הזה ואם אני יכול להשתמש בך, יושבת ראש הוועדה, כמשהו שיעזור לשחרר את אותו פקק בוועדת חוקה שכשנה העסק הזה תקוע ולא מתקדם ולא מעלים אותו לדיון אז אני אשמח.

רחל עזריה: תעביר לנו ואנחנו בהחלט נבדוק את זה.

רחל עזריה: יש פה כמה דוברים.

רחל עזריה: קובי אלנבוגן.

קובי אלנבוגן: שלום, קובי אלנבוגן, סמנכ"ל רגולציה ב-feezback.com.

קובי אלנבוגן: התחברתי לדברים של גברתי בראשית הדיון, אני מציף פה, כהמשך גם לדיון הקודם, את הנושא של רגולציה, היכולת של רגולציה לאפשר לנו, דיברת על הנושא של פינטק וביסוס תעשיית פינטק וחברות והשוק הפרטי, אז אני בכובעי הקטן כאן אהיה הנציג או הדובר שלפחות דרך המשקפיים שלנו מתייחס למה שקורה כאן.

קובי אלנבוגן: ייתכן שהנושא קצת יותר מתכתב עם התכנים שעלו בדיונים הקודמים, אבל היעדר הרגולציה בנושא, לדוגמה נושא אקוטי, קריטי, שכבר היו צריכות להתפרסם בו הוראות לפני קרוב לשנה, שנה וחצי למעשה מהמועד שהחל התהליך בנושא ה-read only שאמורות לאפשר לגופים כמונו - - -

רחל עזריה: אז אני אומר לך, לגבי ה-read only, אני מאוד מקווה שיהיו בשורות בקרוב.

רחל עזריה: אני עובדת על זה פנימי פה בכנסת כדי שנוכל להתקדם.

רחל עזריה: יש איזה פקק שאני ממש בימים אלה מנסה לחלץ אותו.

קובי אלנבוגן: אני מודה לגברתי, אני גם מכיר את המחויבות וגם רואים לתוך הפרוטוקול את ההתבטאויות שלך לאורך כל הדרך - - -

רחל עזריה: נכון, יש פה איזה פקק פנימי פרוצדורלי פה בכנסת שאני מנסה לפתור ואז אני מקווה שנוכל להתקדם.

קובי אלנבוגן: אז ראשית אני שמח לשמוע.

קובי אלנבוגן: אני בטוח שאת מצויה לעומק בפרטים ובעובי הקורה מול משרד המשפטים, בנק ישראל, הפיקוח על הבנקים, משרד האוצר, כלל הגורמים האלה, אבל בסופו של יום, שוב אני אומר, אם גופים כמונו לא יוכלו לתת למשתמשים, ללקוחות, לצרכני הקצה, את היכולת להשוות עלויות, להשוות עמלות, להשוות פיקדונות, להשוות שירותים בנקאיים לא תהיה תחרות.

רחל עזריה: אני איתך.

רחל עזריה: הפקק הוא פקק פנימי בכנסת.

רחל עזריה: אני איתך, אני מבינה.

קובי אלנבוגן: אני זוכר את גברתי מציינת בראשית המושב את התקווה שעד תום המושב הזה תסיימו את התהליך.

קובי אלנבוגן: זה עתיד להתכנס לשם, לדעתך?

רחל עזריה: בוא נגיד שאתמול והיום עבדתי על הפקק הזה, אני מקווה.

רחל עזריה: הכנסת זו מערכת עם הרבה מורכבויות ואני מאוד מנסה לפתור את זה, לאפשר בעצם לוועדה לפתור את זה.

קובי אלנבוגן: אנחנו באמת ערוכים לכול, גם לסוגיות של פרטיות, גם לסוגיות של - - -

רחל עזריה: אין בעיה, בסדר, הבנתי.

קובי אלנבוגן: תודה.

רחל עזריה: עורך דין יצחק מימון, בבקשה.

יצחק מימון: שלום, גברתי.

רחל עזריה: אתה לא חייב, אתה נראה סובל.

יצחק מימון: אני ישבתי בשקט עד עכשיו.

יצחק מימון: קפצת מעליי בפעם שעברה, הפעם אני לא אוותר.

יצחק מימון: גברתי, אני הקשבתי בקשב רב לדיון ואנחנו משוחחים פה ונמסרים פה נתונים לגבי האכיפה.

יצחק מימון: אני חושב שזה נושא חשוב מאוד, רק שאני לא רואה איך אנחנו שם בכלל, מהסיבה הפשוטה שבעיית הרישיונות לא נפתרה.

יצחק מימון: זאת אומרת ערכנו פה דיונים, הנושא עלה, גם הופיעו פה, אני חושב, הגורמים הבכירים ביותר מרשות שוק הון ומהפיקוח על הבנקים, כי דיברנו, באמת נכון, שמדובר פה באיזה שהיא בעיה משולבת, אבל אין פתרון באופק.

יצחק מימון: אני רוצה לא לחזור על הדברים אלא להגיד את הדברים.

יצחק מימון: החוק נכנס לתוקף ב-1.6.2017, הדחייה של ארבעה חודשים לא קיימת, השלב הזה עכשיו הוא שלב ביניים, זאת אומרת המדינה, הממשלה, הייתה צריכה להיות מספיק בוגרת ואולי לא להכניס בכלל את החוק הזה לתוקף ב-1.6.2017 כי אין תקנים, כי הם לא היו ערוכים בכלל לטפל בזה ועצם זה שמה-1.6.2017 אין רישיונות לעסקים חדשים.

רחל עזריה: אני יודעת.

יצחק מימון: אני רוצה לדבר על זה, עסק חדש במדינת ישראל לא יכול לקום.

יצחק מימון: אני באופן אישי הגשתי, אני חושב, עשר בקשות ואין מענה.

רחל עזריה: יצחק, כיוון שאני איתך באותה סירה בסיפור הזה - - -

יצחק מימון: אבל לא באמת קיבלת תשובות בוועדה, אין מענה לזה, עדיין אנחנו לא מקבלים רישיונות.

רחל עזריה: אבל זה לא בוועדה הזו, זה היה בוועדת כספים.

יצחק מימון: לא, זה היה אצלך.

יצחק מימון: אני הייתי פה - - -

רחל עזריה: לא, ברגע שגפני החליט לעשות את המהלך של עריכת התוקף - - -

יצחק מימון: אני לא מדבר על הרישיון במתן שירות בנכס פיננסי, גברתי.

יצחק מימון: אנחנו מדברים על יישום של חוק הפיקוח על שירותים פיננסיים.

יצחק מימון: עזבי את ההארכה, יש לנו גל ראשון שנכנס לתוקף בשנה שעברה של אשראי ואנחנו לא מקבלים רישיונות.

יצחק מימון: אני אתן לך דוגמה מלפני שעה.

יצחק מימון: בנק הפועלים מסרב לקבל הצהרת נהנה ובעל שליטה, שזה לא זכות, זו חובה של כל אזרח וכל בעל חשבון במדינת ישראל, הוא חייב למסור הצהרת נהנה ובעל שליטה ואם מבנה השליטה בחברה השתנה הוא מחויב להתייצב בבנק ולמסור הצהרה חדשה, בנק הפועלים מסרב לקבל הצהרות מלקוח שהוא נש"מ שהודיע לרשות שוק ההון.

יצחק מימון: הבקשה שלו תלויה ועומדת כבר שנה, הוא לא קיבל את הרישיון, בינתיים השתנתה השליטה, הוא מודיע לרשות שוק ההון שהשתנתה השליטה, במקביל הוא גם רשום במרשם נותני שירותי מטבע, הוא מודיע לרשם נותני שירותי מטבע, שזה אותם אנשים, אותו גוף, אותו ראש, אותו הכול, מקבל תעודת נש"מ חדשה עם בעלי השליטה החדשים, מתייצב בבנק, הבנק לא מכבד את זה כבר כחודשיים.

יצחק מימון: היום, אחרי שכבר פנינו לבנק בפעם המי יודע כמה אומר הבנק 'אנחנו כרגע מחכים להנחיה מהרגולטור, ממשרד האוצר'.

יצחק מימון: עוד פעם, אני מביא דברים בשם אומרם, פנינו למשרד האוצר לקבל הנחיות אם אנחנו יכולים לבצע שינויים בחשבונות בתקופה הזאת, שטרם התקבל הרישיון.

יצחק מימון: בנק הפועלים כמדיניות בא ואומר, הוא לא מתבייש להגיד את זה, הוא לא מכבד את האישורים שרשות שוק ההון מנפיקה, הוא מסרב לפתוח חשבונות חדשים על בסיס האישור שאנשים קיבלו על הגשת הבקשה - - -

רחל עזריה: עורך דין יצחק מימון, תקשיב, אנחנו נעשה דיון ספציפי על זה, עם הבנקים, אין פה את המפקחת על הבנקים, אין פה בעצם את הגורמים הרלוונטיים.

יצחק מימון: גברתי, הם היו פה - - -

רחל עזריה: אני יודעת שהם היו פה.

רחל עזריה: אני גם יודעת שהם הבטיחו.

רחל עזריה: נו, זו המציאות, אז אני לא מרפה ואנחנו נהיה בעוד דיון עד שהדברים יקרו.

סמדר מרובקה: פניתם אלינו בבקשה הזאת?

רחל עזריה: אנחנו לא שומעים אותך, גברתי.

סמדר מרובקה: אני נציגת הפיקוח על הבנקים.

רחל עזריה: שלום.

רחל עזריה: בסדר, אנחנו נצטרך לקחת את זה לעוד טאקט.

רחל עזריה: אני מסכימה איתך, אני יודעת, עשינו פה עבודה מאוד רצינית ולכן אגב אני ממשיכה את הדיונים, אבל אני חייבת לומר שהדיון היום באמת התעלה, אחד העילויים.

יצחק מימון: אני רוצה להתייחס לעוד סוגיה.

רחל עזריה: אבל בקצרה, אתה מדבר לא על נושא הדיון הזה.

יצחק מימון: אני אגיד לך מה, האמת, לפי מה שפורסם בוועדה נושא הדיון היה התבטאויות פוגעניות כלפי נותני שירותי מטבע.

יצחק מימון: נשבע לך שזה מה שראיתי בוועדה.

רחל עזריה: מה?

רחל עזריה: מה פתאום?

יצחק מימון: זה המסמך שהיה.

רחל עזריה: לא, אנחנו כתבנו אכיפה.

אריאלה מלכה: לפרוטוקול, ישיבת המשך מ - - -

רחל עזריה: נו, ומה שאמרנו, לגבי אכיפה.

רחל עזריה: ברור, היה כתוב בנושא אכיפה.

אריאלה מלכה: יותר מזה, כתוב ישיבת המשך.

רחל עזריה: אתה מסתכל על המסמך שאתם הוצאתם.

יצחק מימון: זה לא אני הוצאתי.

רחל עזריה: בסדר.

רחל עזריה: יו"ר איגוד נותני שירותי מטבע, בבקשה, אלון.

אלון בן יאיר: אני אתחיל בזה שבאמת מסמך העמדה שלנו, לא נגענו בו, למרות שהוא די חשוב ספציפית לוועדה הזו, כי מצד אחד אנחנו מקבלים נתונים על אכיפה ורוצים לדעת באמת כמה ביקורות וכמה מהצווים השתמשו ולמה בצווים מסוימים לא השתמשו.

אלון בן יאיר: אנחנו באנו, בתור האיגוד, להביא לידיעה, יש המון בלבול אצל נותני שירותי המטבע, אבל חוק הפיקוח עשה סדר, העניין הוא שלא עושים עם זה כלום.

רחל עזריה: אני מסכימה, לכן הדיונים האלה מתקיימים.

אלון בן יאיר: עד היום אין נתונים לאותם אלה שהם בלי תעודה ועם תעודה.

אלון בן יאיר: אנחנו מדברים על ביקורות ואנחנו לא שם, אנחנו לא נוגעים בנקודה הנכונה.

אלון בן יאיר: זה מה שאני מנסה להגיד בסופו של דבר.

אלון בן יאיר: אותם הנתונים שאכן חושפים את הנש"מים הבעייתיים שהם בלי תעודה ומוציאים אותנו, הסטיגמה מצד הנש"מים שאכן פועלים כחוק ורוצים להתפרנס בכבוד.

אלון בן יאיר: דבר שני שהייתי רוצה לגעת בו זה אותם הקשיים שיש לחברת הפינטק, שהרי כולנו נמצאים תחת אותו כובע.

אלון בן יאיר: אמנם החסם אצלם זה ברמת הכניסה לשוק, תקנו אותי אם אני טועה, טרנסקציה אחת לא עברה עדיין, הקשיים אצלנו מתבטאים ברמת התפעול עצמו, ברמה היומיומית וברמה רוחבית בכל המדינה.

אלון בן יאיר: אני טוען שלא בהכרח בעיית הלבנת הון היא זו שמסבה את תשומת ליבם של הבנקים להקשות עלינו, יכול להיות - - -

רחל עזריה: אני מסכימה איתך.

אלון בן יאיר: יכול להיות שזה גם תחרות, אף אחד לא שלל את זה עדיין.

אלון בן יאיר: אנחנו גוף שאנחנו עוסקים באותו תחום ואנחנו כפופים לו.

רחל עזריה: אבל בהחלט יש, ואנחנו גם יודעים, שעלול להיות שימוש בעניין הזה.

רחל עזריה: בכל מקרה אנחנו צריכים לפתור את זה.

אלון בן יאיר: אף אחד לא שלל לנו את ה - - -

רחל עזריה: אני רוצה לסכם ויש כמה דברים.

רחל עזריה: קודם כל אנחנו לא נרפה, זה יצטרך לקרות ואני לא יודעת למה אני מריחה שיש פה איזה שהוא אירוע פנימי של המשטרה ושל רשות שוק ההון, לא יודעת, המידע לא עובר, הוא צריך לעבור, למה הדברים קורים ככה, למה אתם משתמשים בארבעה חודשים האלה, שבאמת ניתנו סוג של בטעות, ואני לא מאמינה שאתם אומרים שבעוד ארבעה חודשים אתם מקווים שתהיו מוכנים, הייתם אמורים להיות מוכנים כבר מזמן.

רחל עזריה: אני רוצה לוחות זמנים מהמשטרה לכל ההליך של העברת המידע, המעבר של הרישום הפלילי בין המשטרה לבין רשות שוק ההון ואנחנו נקיים בעוד שבועיים-שלושה.

עבד חסדייה: אפרופו מה שדיברו על הכותרת של הנושא - - -

רחל עזריה: היה כתוב אכיפה.

עבד חסדייה: אבל זה לא אכיפה.

קריאה: מדברים על העברת מידע לצורך רישוי.

רחל עזריה: הבנתי, לצורך רישוי ולא לצורך אכיפה.

רחל עזריה: בסדר, קיבלתי, רישוי ואכיפה.

רחל עזריה: אין בעיה.

רחל עזריה: הדבר הנוסף זה עדכון לגבי כל ההליך של גיוס עובדים, מה לוח הזמנים כדי לסגור גם את הפינה הזו.

אושרי הררי: אני גם כתבתי שאני רוצה לדבר.

רחל עזריה: לא ראיתי.

רחל עזריה: כן.

אושרי הררי: לעניין הזה של הרישוי, אנחנו מבינים שזה סוג חדש של מפוקחים, מסות של בקשות ש - - - לכיוון רשות שוק ההון וזה לא אותם גופים מוסדיים פיננסיים שרגילים היו לעבוד איתם.

אושרי הררי: בהקשר שלנו, אנחנו מיטב דש הלוואות ויש לנו שתי פעילויות - - -

רחל עזריה: אבל זה לא חלק מהדיון הזה.

אושרי הררי: יש לנו בקשה שאנחנו הגשנו בקשה לקבלת רישיון עיסוק באשראי, עברנו את נפח הפעילות ואנחנו צריכים עכשיו כבר ללכת לכיוון של רישיון - - -

רחל עזריה: ואתם לא יכולים לקבל בארבעה החודשים האלה.

אושרי הררי: אז אנחנו ממש מבקשים להחיש את הטיפול בנושא הזה.

יצחק מימון: זה לא קשור לארבעה חודשים.

רחל עזריה: אנחנו יכולים לבקש להחיש, אבל אתם רואים את המצב.

יצחק מימון: זה לא קשור לארבעה חודשים, גברתי.

רחל עזריה: המצב עכשיו זה שאין פיקוח בפועל.

רחל עזריה: לא יכול להיות שהתשובות שאני מקבלת - - - אני לא יודעת, אני מנסה להבין אם באמת יש בעיה של תקנים, או שיש פה מהלך שמסתתרים מאחורי עניין התקנים.

רחל עזריה: זה קצת מרגיש לי ככה, אבל המצב הזה שאנחנו בעצם מפקירים גם את האזרחים, גם את החברות וגם בסופו של דבר פוגעים בכלכלה הישראלית ובכל הנושא של הפינטק, זה בלתי נסבל.

רחל עזריה: המשטרה, מה שאתם עשיתם פה, שאתם בעצם בניתם על ארכה, אני לא מבינה איך אתם עושים דבר כזה, מה הקשר?

רחל עזריה: אמור להיות לכם כללים של המעבר של המידע, לא יכול להיות שעדיין אין לכם את זה ואתם מסתמכים על הארכה שניתנה בסוג של, אמרתי לכם, טעות אם לא יותר מזה.

רחל עזריה: עוד שבועיים, בין שבועיים לשלושה, אנחנו נקבע, יהיה דיון המשך ואני רוצה שהדברים ייפתרו.

רחל עזריה: אני לא מוכנה להמשיך, אני לא אגיע שוב לדיון כזה.

רחל עזריה: באמת, זה אחד הדיונים הכי מעורבבים שהייתי בהם, אני לא מוכנה להגיע לדיונים כאלה.

רחל עזריה: אני רוצה שיהיו תשובות, אני רוצה שאנחנו נוכל להבהיר לכולם שאנחנו מטפלים בנושא הזה.

רחל עזריה: לא יכול להיות שאנחנו מחוקקים חוק ובסופו של דבר מתחילים דיונים, אצל מי התקנים, איך עובר המידע, כל הדברים האלה צריכים להיות פתורים.

רחל עזריה: אני דורשת שבשבועיים האלה, עד שיתקיים הדיון הבא, הדברים האלה ייפתרו.

רחל עזריה: תודה רבה, הישיבה נעולה.